Iracká armáda v Sýrii zaútočila proti Islamskému štátu

Cieľmi stíhačiek sú stanovištia v pohraničnej oblasti.

BEJRÚT. Iracká armáda začala s leteckým bombardovaním militantov Islamského štátu (IS) v susednej Sýrii. Kancelária premiéra uviedla, že cieľmi stíhačiek sú stanovištia v pohraničnej oblasti. Kancelária krátko dodala, že militanti sú pre Irak hrozbou. Sýria a Irak vyhnali militantov z takmer všetkých území, ktoré kedysi obsadili. Nepriatelia sa však usídlili v odľahlých častiach púšte v oblasti hraníc. Irak už proti IS v Sýrii zaútočil aj v minulosti.


Nemecko naplno pociťuje dôsledky globálnej obchodnej vojny

Pre Slovensko je najväčším exportným trhom. Jeho problémy môžeme o pár mesiacov pocítiť.

BRATISLAVA. Ekonomika eurozóny výrazne pribrzdila v treťom štvrťroku, keď narástla len o 0,2 percenta. Dôvodom je najmä politická situácia v Taliansku a problémy Nemecka, ktoré začalo naplno pociťovať dôsledky globálnej obchodnej vojny. Problémy najväčšieho obchodného partnera môže o pár mesiacov negatívne pocítiť aj Slovensko. V diskusnej relácii na TABLET.TV to uviedol šéfekonóm spoločnosti CentralNic Vladimír Vaňo. "Nemecko je mimoriadne otvorená ekonomika. Je to druhý najväčší exportér na svete po Číne. Obchodná vojna Európskej únie so Spojenými štátmi a aj medzi Spojenými štátmi a Čínou prináša hrozbu spomalenia svetového obchodu pre Nemecko. V krajine navyše klesajú indexy podnikateľskej dôvery. Podnikateľský sektor vníma vyhliadky nemeckej ekonomiky do najbližších mesiacov negatívne. Nemecko tak už reálne cíti dôsledky globálnej obchodnej vojny," upozornil Vaňo. Pre Slovensko je najväčším exportným trhom práve Nemecko so silnou väzbou na tamojší automobilový priemysel. Podľa Vaňa sa tak nemecké problémy môžu rýchlo preliať aj k nám. "Slovensko je takisto otvorená ekonomika závislá od obchodných partnerov. Zhoršenie ekonomickej situácie v Nemecku sa nás môže týkať s podobným odstupom, ako sme videli pred dekádou, takže môžeme počítať s dvomi až tromi kvartálmi," vysvetlil Vaňo s tým, že dobrou správou pre slovenskú ekonomiku môže byť spustenie výroby v automobilke Jaguar Land Rover a jej plný nábeh v budúcom roku môže vykompenzovať externé negatívne vplyvy. Inštitút finančnej politiky očakáva, že hospodársky rast Slovenska by mal byť v budúcom roku 4,5 percenta. Podľa Vaňa je však pre eurozónu ohniskom potenciálnych rizík najmä Taliansko. Nová vláda naplánovala trojnásobne vyšší deficit, ako krajine odobrila Európska komisia. To zvýšilo rizikové prirážky na dlhopisoch, zdražuje náklady na financovanie talianskeho dlhu a aj firiem. "Existuje index rozpadu eurozóny, ktorý sa v posledných týždňoch zvýšil práve pre situáciu v Taliansku. V extrémnom prípade by sa mohlo stať, že bude nútené požiadať o externú prekleňovaciu pomoc. To je však extrémny scenár, ktorý neočakávam. Navyše talianska vláda deklarovala, že pokiaľ by sa ich veľké banky ocitli v ťažkostiach, pomohla by im pôžičkami," dodal Vaňo.


Izraelský prezident poveril Netanjahua zostavením vlády

Po voľbách nastala v Izraeli patová situácia.

JERUZALEM. Izraelský prezident Reuven Rivlin poveril v stredu zostavením novej vlády úradujúceho izraelského premiéra Benjamina Netanjahua, predsedu stredo-pravicovej strany Likud. Pre izraelskú opozíciu je tento prezidentov krok sklamaním a prekvapením, keďže vo voľbách zvíťazila opozičná strana Modrá a biela a Netanjahuov Likud skončil až druhý, hoci len s tesným rozdielom. Rivlin to oznámil po stretnutí s Netanjahuom a lídrom centristického bloku Modrá a biela Bennym Gancom. Informovali o tom agentúry AP a AFP. Netanjahu a Ganc sú vodcami strán, ktoré vzišli z minulotýždňových predčasných volieb ako najsilnejšie. Po voľbách nastala v Izraeli patová situácia, keďže žiadna zo strán bezprostredne nezískala dostatočnú podporu na vytvorenie väčšinovej vlády. Netanjahu bude mať teraz 28 dní na to, aby vytvoril vládu. Mandát na jej zostavenie mu môže prezident ešte o dva týždne predĺžiť, píše s odvolaním sa na vyhlásenie Rivlinovho úradu agentúra AFP. Ak by sa mu vládu napriek tomu vytvoriť nepodarilo, môže Rivlin touto úlohou poveriť niekoho iného. Po predčasných voľbách zo 17. septembra nastala v Izraeli patová situácia, keďže žiadna z hlavných strán - ani Likud, ani víťazná Modrá a biela - nezískali dostatočnú podporu na vytvorenie väčšinovej vlády. Gancova strana si v 120-členom parlamente (Knesete) podľa konečných výsledkov zabezpečila 33 kresiel, zatiaľ čo Likud získal len 32. Netanjahua však v novom parlamente podporilo 55 poslancov, zatiaľ čo Ganca len 54. Rivlin od volieb vyzýva Netanjahua i Ganca, aby sa dohodli na vláde jednoty. Obaja politici síce uvádzali, že by si takúto vládu želali, no nedokázali sa zhodnúť na podrobnostiach a ani tom, kto z nich by takúto vládu viedol, pričom o post premiéra mali záujem obaja. Netanjahu po poverení od Rivlina vyzval opätovne Ganca, aby s ním takúto vládu vytvoril. Ganc však v stredu vylúčil, že by sa ním vedená aliancia Modrá a biela pridala k vláde na čele s premiérom, ktorý čelí vážnym obvineniam. Na mysli mal Netanjahua, voči ktorému sa vedie vyšetrovanie vo viacerých kauzách, informuje agentúra AFP. "Mnou vedená Modrá a biela nebude súhlasiť s tým, že by bola vo vláde s lídrom, ktorý čelí vážnemu obvineniu," povedal Ganc.


Inšpekcia naďalej koná v prípade Málikovej bezpečnostnej previerky

Existuje podozrenie z možnej neoprávnenej manipulácie s utajovanými skutočnosťami bývalým policajným viceprezidentom.

BRATISLAVA: Bezpečnostnou previerkou bývalého policajného viceprezidenta Jaroslava Málika a údajným zneužívaním utajovaných informácií sa naďalej zaoberá inšpekcia Ministerstva vnútra (MV). "V tomto prípade inšpekcia MV koná a nateraz nie je možné poskytnúť bližšie informácie," povedal pre TASR hovorca rezortu vnútra Petar Lazarov. Ministerka vnútra Denisa Saková (Smer-SD) v októbri minulého roka potvrdila, že rezort prijal podnet v tomto prípade a bude sa ním zaoberať Úrad inšpekčnej služby ministerstva. Doplnila, že v septembri 2017 vtedajší policajný prezident Tibor Gašpar oznámil Národnému bezpečnostnému úradu podozrenie z možnej neoprávnenej manipulácie s utajovanými skutočnosťami Jaroslavom Málikom. Ministerka zdôraznila, že Málik v čase nástupu do funkcie viceprezidenta Policajného zboru mal platné osvedčenie, vydané na základe bezpečnostnej previerky, vykonanej podľa zákona o ochrane utajovaných skutočností pre stupeň utajenia tajné.


V bratislavskej Petržalke zahynul mladý muž po páde do šachty

BRATISLAVA. Na Úderníckej ulici v bratislavskej Petržalke prišiel v utorok o život 17-ročný mladík. Stalo sa tak po tom, ako spadol do zle zabezpečenej šachty. Píše o tom webová stránka tvnoviny.sk. Podľa informácií portálu si mal tínedžer skracovať cestu do práce. Pracoval v pekárni. Cestou sa však prepadol do šachty s vodou, ktorá údajne nebola dobre zabezpečená. Mali na nej byť len dosky, ktoré sa pod chlapcom prepadli.


Mayová odmietla povedať, či sa Briti budú mať po brexite lepšie

Britská premiérka sa nevyjadrila ani k tomu, či by v súčasnosti hlasovala za brexit.

KAPSKÉ MESTO. Britská premiérka Theresa Mayová odmietla v utorok odpovedať na otázku, či sa v Británii po jej odchode z Európskej únie bude žiť lepšie. Informovala o tom na svojej webovej stránke spravodajská televízia Sky News. Na otázku televízie, či by aj v súčasnosti hlasovala za brexit, Mayová, ktorá v utorok pricestovala na návštevu Juhoafrickej republiky (JAR) odpovedala: "Našou úlohou nie je uskutočniť druhé referendum o brexite. Našou úlohou je uskutočniť brexit. Takže to, za čo by v súčasnosti niekto hlasoval, je bezpredmetné. Teraz ide o nasledovné: robíme to, čo ľudia chceli? Odpoveď znie, že robíme - táto vláda to uskutočňuje." Mayová, ktorá pôvodne bojovala za zotrvanie Británie v EÚ, odmietla komentovať aj kritiku bývalého britského ministra zahraničných vecí Borisa Johnsona, podľa ktorej jej plán brexitu môže poškodiť britskú ekonomiku. Podľa Mayovej jej návrh dohody na usporiadanie vzťahov medzi Bruselom a Britániou prinesie úžitok obom stranám. Mayová tiež odmietla špekulovať o otázke usporiadania referenda o konečnej dohode o brexite, ktorú jej vláda uzavrie s EÚ. Poslanec britského parlamentu za Liberálnodemokratickú stranu Tom Brake, ktorý je zástancom takéhoto referenda, pre Sky News povedal, že Británia nemôže Mayovej dovoliť, aby sa tejto nesmierne dôležitej otázke vyhla. "Prečo (Mayová) presadzuje politiku, o ktorej vie, že v jej dôsledku bude naša krajina chudobnejšia a slabšia?" opýtal sa Brake, pričom dodal, že za niečo také nikto vrátane Mayovej v referende v júni 2016 nehlasoval. Mayová je v súčasnosti na návšteve troch afrických krajín. Z JAR sa v stredu presunie do Nigérie a následne do Kene.


Prví Česi žalujú Volkswagen i Škodu pre Dieselgate. Nechápu, prečo Američanov odškodnia

Od Volkswagenu a Škody žiadajú viac ako polmilióna českých korún, teda asi 18-tisíc eur.

PRAHA, BRATISLAVA. Emisná kauza nemeckého automobilového koncernu Volkswagen smeruje na súdy aj v susednej Českej republike. Prví štyria Česi podali v pondelok podľa zistenia spravodajského webu seznam.cz žalobu pre emisný škandál Dieselgate, ktorý vypukol v septembri 2015. Od Volkswagenu a Škody žiadajú viac ako pol milióna českých korún, teda asi 18-tisíc eur. Dôvodom je, že automobilky im do áut namontovali software, ktorý falšuje laboratórne výsledky merania splodín. V žalobe odhadli, že celková škoda sa môže pohybovať v sume viac ako 21 miliárd korún, teda asi 777 miliónov eur. Sumu odhadli od na základe kompenzácií, ktoré Volkswagen zaplatí v USA. Každému vodičovi tam podľa rozhodnutia súdu dá v prepočte 127-tisíc korún, teda 4700 eur. „V Česku jazdí asi 165-tisíc takto postihnutých áut. Keby sa k žalobe pripojili teoreticky všetci vlastníci, požiadavka odškodnenia sa zvýši na sumu cez 20 miliárd korún,“ píše seznam.cz. Zákazníci podali žalobu na Obvodnom súde Praha 8. Ide o majiteľov dvoch áut Škoda Octavia, ďalší majú Volkswagen Caddy a Volkswagen Golf. Štyria Česi vychádzajú z toho, že sa v roku 2015 Volkswagen priznal k manipulácií asi jedenásť miliónov áut po celom svete. Žalobu podali klienti firmy Safe Diesel. Založil ju okrem iného podnikateľ a bývalý manažér stavebných firiem Vladimír Neumann. Prekáža mu prístup celého koncernu. Kým v USA majiteľov áut koncern odškodní, v Európe sa na nič také nechystá. K sporu sa podľa Safe Diesel pripojí ďalšia päťstovka ľudí. Volkswagen i Škoda Auto však oponujú. Na odškodňovanie podľa nich nie je dôvod, hovoria. Autá podľa nich bežne prechádzajú technickou kontrolou a vyššiu spotrebu alebo menšiu životnosť motorov zatiaľ nezávislé testy neodhadli.


O KNIHÁCHPavučinami opradené príbehy

Keby sme mali zostaviť rebríček najpopulárnejších živých tvorov, väčšina z nás by doň asi pavúky nezaradila. Pavúky v mnohých ľuďoch vyvolávajú negatívne emócie. V knihe Websterovci od Kataríny Kerekesovej, Vandy Rozenbergovej (a ďalších) sú však pavúky vykreslené veľmi sympaticky. A nielen to. Keď sa s Websterovcami bližšie zoznámime, zistíme, že toho máme veľa spoločného. Babka, dedko a ostatní Websterovci. Tri generácie pavúkov, žijúce v kokónoch vo výťahovej strojovni. Zábudlivá babička Matilda. Dedko Rafael, vášnivý zberateľ a vynálezca. Alma je milujúca matka a manželka. Zmyslom jej života je starať sa o rodinu. Walter, (rednúca) hlava rodiny, pracuje v distribučnom centre na vývoz muších konzerv. Hugo je ukážkový tínedžer. Je presvedčený, že všetko vie najlepšie a mladšiu sestru považuje za otravné stvorenie. Lili je najmladším členom rodiny Websterovcov. Často sa dostane do problémov. Našťastie je vždy poruke jej rodina, predstavujúca záchrannú sieť.Hlavnou hrdinkou príbehov je Lili. Táto malá pavúčica má život bohatý na zážitky, maléry a emócie, vrátane tých negatívnych. Trápi ju neschopnosť vytlačiť zo seba aspoň kúsok vlákna. Nakoniec sa jej to podarí, ale predchádzajú tomu dramatické chvíle. Ďalšie vzrušujúce zážitky na seba nenechajú dlho čakať. Z Lili sa stala školáčka! V pavúčej škole rozhodne nie je nuda. Vraj tam dokonca žije strašidlo... Nuda rozhodne nehrozí ani v kokónoch Websterovcov. Lili totiž zatúžila po zvieratku. Ak by prichýlila húseničku všednú, nič zlé by sa nestalo. Tá je totiž nenáročná na starostlivosť. Blcha, to je však niečo úplne iné. Potrebuje pevnú ruku a prísny výcvik. Už asi tušíte, akého maznáčika si Lili tajne priniesla domov... Neskôr zase Lili zistila, že klamať sa nevypláca. Mala pocit, že práca jej ocka je málo zaujímavá, preto trošku (vlastne veľmi) popustila „pavučinu fantázii“ pri opise ockovej práce. No klamstvom sa celý príbeh iba začína... Biť či nebiťNielen Lili však robí chyby a zažíva krušné chvíle. Aj skúsenejší Websterovci niekedy pochybia. Napríklad pri návšteve supermarketu, ktorý je plný lákavého tovaru za super ceny, alebo na výlete do Vodného sveta Toaleta, ktorý na začiatku vyzeral priam dokonalo. Kniha Websterovci má potenciál deti zaujať originálnymi, a pritom úplne bežnými postavami, napínavými príbehmi a ilustráciami Borisa Šima, ktorých je v knihe skoro toľko ako bĺch v jednom z príbehov. Dospelí čitatelia ocenia iné prednosti tejto knihy. Napríklad, že nenápadne, ale vytrvalo poukazuje na dôležitosť rodiny, rešpektovanie všetkých jej členov a potrebu vzájomnej podpory. Za povšimnutie stoja aj originálne slovné spojenia a nápady, súvisiace so svetom pavúkov (zauzliť klbko slov, „nedáme sa omotať ligotavým vláknom“, usmiať sa popod vlákno atď.). Ukážka pavúčej stravy (vlnený nákyp, mušie fašírky, polomáčané vošky) a práce Lilinho ocka zaujme, pobaví a umožní lepšie sa oboznámiť so svetom, v ktorom Websterovci žijú.S Websterovcami sa však spája aj možná komplikácia. Zabitie pavúka môže byť v rodinách, kde už deti Websterovcov poznajú, vnímané ako vážny prečin. Čo ak to bol niektorý z Websterovcov? Radšej to neriskovať.


Korupcia, radikalizmus a ruský vplyv. Ako vidí Slovensko americký think-tank

Rusko aktívne pracuje na tom, aby si vytvorilo vplyv vo východnej Európe. Zneužíva pritom miestne demokratické inštitúcie, píše sa v správe.

BRATISLAVA. Na Slovensku sa v poslednom desaťročí postupne znižuje kvalita demokracie. Zhoršuje sa nezávislosť súdnictva, sloboda slova, občianske slobody aj spôsob vládnutia. Trpí na vysokú korupciu, na úrovni štátnych úradov aj veľkých firiem. „Slovenské politické prostredie ostáva nestabilné, rozdelené a zraniteľné voči zneužitiu,“ píšu v správe The Kremlin Playbook analytici z amerického Centra pre strategické a medzinárodné štúdie. „Po tom, ako utečenecká kríza odhalila priepastné rozdiely medzi členmi Európskej únie, môže Kremeľ využiť túto situáciu na zvýraznenie nacionalistických a xenofóbnych postojov.“ Analytici vo svojej správe, na ktorej pracovali šestnásť mesiacov, opisujú, ako sa Rusko snaží ovplyvniť dianie v piatich štátoch strednej a východnej Európy. Jedným z nich je Slovensko. „Ruský vplyv sa v niektorých krajinách stal takým všadeprítomným, že to ohrozuje národnú stabilitu, orientáciu krajín na Západ či euroatlantickú stabilitu,” píše sa v správe prestížneho amerického think-tanku. Moskva získava na svoju stranu politikov a najmä cez obchodné kruhy sa snaží zabezpečiť si vplyv, prevažne v oblasti energetiky. Aby to mala jednoduchšie, podkopáva snahy zavádzať protikorupčné opatrenia a podporuje nacionalistov. Toto platí vo všetkých hodnotených krajinách, čo však správa hovorí konkrétne o Slovensku? Výskumníci rozdelili štáty podľa toho, aký majú v ich ekonomike podiel ruské investície. Tam, kde ruské investície presahujú dvanásť percent celého HDP,  Moskva sa pokúšala o získanie ekonomického vplyvu a zvýšenie svojho podielu. V slovenskom prípade je to asi jedenásť percent podobne ako v Maďarsku. „Tieto krajiny sú viac ohrozené politickým vplyvom, pri ktorom sa zdá, že je napojený aj na snahu o prehĺbenie alebo zachovanie ekonomického vplyvu,“ píše sa v štúdii. Rusko sa prioritne nepresadzuje cez ekonomickú silu, snaží sa najmä podporovať miestnych politikov, ktorým sa páčia autokratické postoje, nacionalistov, euroskeptikov. Výskumníci hovoria o pokuse o „politické ovládnutie krajiny“. Keď cez takýchto ľudí získa Moskva vplyv na politiku, môžu ruské firmy jednoduchšie uspieť pri veľkých štátnych kontraktoch. Toto sa deje cez sprostredkovateľov, ktorí sú v kontakte s ľuďmi v Kremli a zároveň s miestnymi politikmi či obchodníkmi. Rusi pri týchto postupoch využívajú demokratické inštitúcie, ale zneužívajú problémy postkomunistických krajín – nejasné majetkové práva, slabé vyšetrovanie korupcie, možnosť zastrašiť nepohodlných novinárov. Cieľom Ruska je dostať svoje firmy na nové trhy, ale zároveň aj podkopať NATO a Európsku úniu tým, že oslabí jeho členov a zneistí jednotu, píšu analytici. Už v depešiach, ktoré v roku 2011 zverejnila stránka WikiLeaks, americkí diplomati hovorili, že slovenský premiér Robert Fico sa snaží zaviesť centralizovaný systém vládnutia podobný tomu ruskému. O všetkom by sa rozhodovalo v jeho úzkom kruhu. „Vždy, keď sa liberálne pravidlá oslabovali a ďalšia moc sa presúvala do centra, lídri sa približovali k Rusku,“ opisuje správa nielen Fica, ale aj Vladimíra Mečiara. Toto sa podľa autorov správy ešte zvýraznilo počas štyroch rokov, keď Ficov Smer mohol vládnuť sám, v tomto sa situácia na Slovensku podobá na Maďarsko počas vládnutia Viktora Orbána. Tieto tendencie pokračujú aj teraz, keď Fico stojí na čele koaličnej vlády. „Slovensko má veľké problémy zbaviť sa sietí z komunistických čias a dedičstva nacionalistického a autoritatívneho vládnutia expremiéra Vladimíra Mečiara,“ píšu autori správy. Ako konkrétny príklad napojenia na ruský vplyv správa spomína investičnú skupinu Penta. Fico sa údajne stretával s jedným z jej zakladateľov Jaroslavom Haščákom a Penta tiež prispela začiatkom tisícročia na kampaň Smeru sumou 1,2 milióna korún (asi 40-tisíc eur), odkazuje analýza na článok v Economiste. Poľská tajná služba podľa správy v roku 2009 Pentu obvinila, že je napojená na ruské tajné služby. Skupina to vtedy poprela. Autori správy poukazujú na paradox slovenskej politiky – premiér Fico, ktorý sa snaží profilovať ako ľavicový politik, dlhodobo spolupracuje a delí sa o voličov s nacionalistickou Slovenskou národnou stranou (SNS). A práve SNS je podľa správy jedným z hlavných proruských síl v slovenskej politike. „Už od svojho vzniku v roku 1990 sa SNS držala postoja v prospech Ruska a proti NATO. O SNS sa hovorí, že z Ruska dostáva aj finančné prostriedky,“ opisujú autori správy. Pripomína bývalú šéfku strany Annu Belousovovú, ktorá viedla Slovensko-ruskú spoločnosť a v roku 2008 verejne obvinila Gruzínsko z vyvolania vojny a genocídy v Južnom Osetsku. „V politike sa niekedy spoja rôznorodí partneri, no zdá sa, že nacionalizmus, neliberálne tendencie a snaha udržať sa pri moci tvoria puto medzi SNS a Smerom,“ píšu autori správy. Dočasné oslabenie SNS využili na svoj rast ďalšie nacionalistické a protieurópske sily, tak sa dostali do parlamentu radikáli okolo Mariana Kotlebu. „Aj keď nie sú známe priame dôkazy o prepojení na Kremeľ, Kotleba hovorí o vstupe do Únie ako o dni, keď Slovensko stratilo nezávislosť, a o NATO hovorí ako o teroristickej organizácii,“ všíma si správa. Práve nacionalistické tendencie Rusko najviac využíva, aby oslabilo štátne štruktúry. To všetko sa mu darí vďaka spriazneným jednotlivcom a korupčných sieťam, pričom „využíva podporu spriaznených strán“, píše správa. Autori jednoznačne nehovoria, že tieto štruktúry Rusi priamo vytvorili, no predstavujú „významnú hrozbu pre slovenské demokratické inštitúcie a spoločnosť, a preto pripravujú pôdu pre Kremeľ, aby mohol ďalej destabilizovať politické prostredie a spochybňovať budúcu európsku a transatlantickú jednotu“.  Skupina Penta je finančným partnerom spoločnosti NAMAV, ktorá je 45-percentným akcionárom spoločnosti Petit Press, vydavateľa denníka SME Tento text ste mohli čítať vďaka tomu, že platíte za obsah. Vážime si to.


Troch mužov spojených so švédskou ultrapravicou obvinili z bombových útokov

Terčom útokov boli migranti a ľavicová skupina

KODAŇ. Troch mužov napojených na pravicovú extrémistickú skupinu obvinili vo Švédsku z pokusu o vraždu a ohrozovanie verejnosti v prípade nedávnych útokov na juhu krajiny, ktorých terčom boli migranti a ľavicová skupina. Oznámili to v piatok miestne úrady. Prokurátor Mats Ljungqvist spojil trojicu mužov s nevybuchnutou náložou, ktorú našli 25. januára neďaleko kempingu, kde boli ubytovaní migranti, ako aj výbuchom bomby z 5. januára, ktorý vážne zranil jedného človeka, a explóziou z novembra 2016 pred sídlom ľavicovej skupiny v Göteborgu. Podľa Ljungqvista boli obvinení muži zjavne "nespokojní s vedením" neonacistickej skupiny Severské hnutie odporu preto, že nepoužíva násilné prostriedky na dosiahnutie svojich cieľov. Dvaja z týchto mužov, ktorých nemenoval, absolvovali pred útokmi vojenský výcvik v Rusku. Prokurátor dodal, že uvedené činy nie sú spojené so Severským hnutím odporu, teda že muži konali na vlastnú päsť. Do vyšetrovania, ktoré viedlo k ich zadržaniu v marci tohto roka, bola zapojená aj švédska bezpečnostná služba SÄPO. Trojdňový proces sa začne 21. júna.


Spor medzi Kosovom a Srbskom narušil klimatickú konferenciu

Zástupcovia Kosova a Albánska z konferencie odišli.

TIRANA. Medzinárodnú klimatickú konferenciu na západnom Balkáne narušil v piatok incident spôsobený napätím medzi Kosovom a Srbskom. Informovala o tom tlačová agentúra AP. Delegácie z Albánska, Kosova, Čiernej Hory, Severného Macedónska a Srbska sa zišli v albánskom hlavnom meste Tirana, kde vyzvali západných veľvyslancov a darcov, aby viac financovali projekty na ochranu klímy. Srbská delegácia však trvala na tom, že Kosovo nemôže byť reprezentované svojou štátnou vlajkou, teda vlajkou nezávislého štátu, a že sa musí na podujatí zúčastniť pod logom Misie OSN v Kosove (UNMIK). Kosovský minister životného prostredia Fatmir Matoshi to považoval za neprijateľné, a tak z konferencie odišiel spolu so zástupcom Albánska. Konferencia pokračovala, ale iba na úrovni technických odborníkov. UNMIK spravovala Kosovo v rokoch 1999-2008 po tom, čo intervencia NATO zastavila tamojšie krvavé zásahy srbských síl. Misia OSN obmedzila svoje pôsobenie na území Kosova, keď v roku 2008 jednostranne vyhlásilo nezávislosť od Srbska - tento krok Belehrad neuznal.


Turecko pokračuje v invázii na severovýchode Sýrie

Turecké ministerstvo detaily o ofenzíve neposkytlo.

ANKARA. Pozemné sily Turecka naďalej postupujú proti kurdským bojovníkom v Sýrii. Vo štvrtkovom stanovisku to oznámilo turecké ministerstvo obrany. Žiadne detaily o ofenzíve neposkytlo, zdieľalo však krátke video svojich jednotiek v akcii. Ministerstvo tiež uviedlo, že turecké stíhačky a delostrelectvo od začiatku ofenzívy zasiahli 181 cieľov východne od rieky Eufrat. Turecká invázia na severovýchode Sýrie sa začala v stredu po tom, čo oblasť opustili americkí vojaci a vydláždili tak cestu tureckému útoku na Kurdov, teda vlastných spojencov. Turecko tvrdí, že chce v sýrskom pohraničí vytvoriť "bezpečnú zónu" a vytlačiť odtiaľ kurdské milície, aby tam mohlo repatriovať okolo dva milióny sýrskych utečencov, ktorí sa stále nachádzajú na jeho území. Invázia si však vyslúžila odsúdenie na celom svete. Turecko je členskou krajinou NATO, no v posledných rokoch sa od svojich spojencov v mnohých smeroch vzďaľuje. Prezident Recep Tayyip Erdogan čoraz častejšie vykresľuje západné krajiny ako nepriateľa a začína sa viac orientovať na Moskvu, a to aj vo vojenskej oblasti, čo ostatní členovia NATO označujú za hrozbu. Kurdov Erdogan dlhé roky označuje za teroristov. Práve sýrski Kurdi podporovaní USA pritom zohrali kľúčovú rolu pri porážke teroristickej organizácie Islamský štát v Sýrii.


Únia dá najmenej 55 miliónov eur na vyradenie Jaslovských Bohuníc

Náklady spojené s vyraďovaním Jaslovských Bohuníc sú podľa Šefčoviča stále mimoriadne vysoké.

BRUSEL. Európska komisia (EK) v stredajšom návrhu na posilnenie vnútornej bezpečnosti vyčlenila z budúceho sedemročného rozpočtu EÚ (2021-2027) sumu 4,8 miliardy eur. V tejto sume, ako pripomenul podpredseda EK pre Energetickú úniu Maroš Šefčovič, sú aj financie určené na vyraďovanie jadrových zariadení z prevádzky v niektorých členských štátoch EÚ, čo sa týka aj Slovenska. Šefčovič v rozhovore pre TASR uviedol, že ide o posledný veľký balík finančných nariadení v oblasti bezpečnosti, ktoré eurokomisia namodelovala v rámci budúcej finančnej perspektívy. Ocenil, že ide o vysokú sumu a dodal, že lídri EÚ sa už v septembri 2016 na neformálnom summite v Bratislave dohodli na posilnení schopnosti EÚ a jej členských štátov reagovať na rôzne hybridné, kybernetické a teroristické hrozby a na nepredvídané situácie. "Som rád, že sa podarilo presvedčiť kolegov, že náklady spojené s vyraďovaním Jaslovských Bohuníc sú stále mimoriadne vysoké. Nás už začína tlačiť čas, lebo termín vyradenia je rok 2025. Dohodli sme sa, že pre tento program na Slovensku je zatiaľ určených 55 miliónov eur," zhodnotil situáciu Šefčovič. Zároveň dodal, že jeho kolegovia z exekutívy EÚ majú "silné pochopenie" pre to, že vyčlenené prostriedky pre jadrovú elektráreň (JE) Jaslovské Bohunice zrejme bude treba zvýšiť. "Na to by sme však potrebovali bližšie špecifikácie a veľmi konkrétne stanovené požiadavky slovenskej strany. Aby sa táto obálka v rámci rokovaní o finančnej perspektíve mohla zvýšiť," upozornil slovenský eurokomisár. Dodal, že vzhľadom na blížiaci sa rok 2025 má eurokomisia porozumenie pre slovenské argumenty, že zdroje vyčlenené na vyraďovanie atómky treba začať čerpať čo najskôr, aby ich v krátkom období dokázali adekvátne použiť. Peniaze na vyraďovanie jadrovej elektrárne boli jedným z "neprestrielných bodov" rokovaní medzi Slovenskom a Európskou komisiou pri určovaní sedemročného rozpočtu EÚ na roky 2014-2020. Šefčovič pripustil, že táto situácia sa môže zopakovať aj počas nadchádzajúcich rokovaní o dlhodobom eurorozpočte po roku 2020. "V uplynulých obdobiach bolo treba presviedčať Európsku komisiu o tom, koľko prostriedkov je potrebné vynaložiť, ale dôležitosť toho, aby proces vyradenia Jaslovských Bohuníc prebehol v súlade s najvyššími štandardmi je veľmi presvedčivý a bez problémov sme zaradili toto financovanie do budúceho eurorozpočtu. Je tam tiež ochota pozrieť sa na to, ako tento rozpočet zvýšiť," opísal situáciu. V súvislosti s financovaním vyraďovania zastaraných jadrových reaktorov je Slovensko v jednom balíku s Bulharskom a Litvou, hoci, ako upozornil Šefčovič, ide o dva rozdielne právne nástroje. Litva si túto tému vyrokovala priamo v rámci prístupovej zmluvy do EÚ, kým Slováci a Bulhari túto požiadavku presadzujú iným spôsobom. Dôležité je však podľa neho, že všetky tri krajiny sú v tejto otázke pokryté budúcim sedemročným rozpočtom EÚ.


Trump znova kritizoval súdy, viacerí republikáni prejavili rozpaky

Boj so súdmi

Divia sa aj republikáni

Komentár

Viceprezident v nedeľu obhajoval Trumpa, aj keď niektorí republikáni vyzvali prezidenta, aby zmiernil vyhlásenia.

WASHINGTON. Americký prezident Donald Trump vystupňoval v nedeľu svoju kritiku na adresu federálneho sudcu, ktorý zablokoval jeho zákaz cestovania uvalený na sedem prevažne moslimských krajín. Prezident Spojených štátov má všetko právo kritizovať zvyšné dve zložky moci. Podľa Trumpa súdy sťažujú zaisťovanie bezpečnosti hraníc USA. Trump v sérii odkazov na Twitteri, ktorými rozšíril svoje útoku voči súdnictvu v krajine, vyhlásil, že ak sa niečo stane, Američania by mali pripísať vinu federálnemu sudcovi Jamesovi Robartovi a súdnemu systému. Šéf Bieleho domu sa bližšie nevyjadril k tomu, akým hrozbám Spojené štáty v súčasnosti potenciálne čelia. Dodal však, že dal ministerstvu pre vnútornú bezpečnosť pokyn, aby "kontrolovalo ľudí prichádzajúcich do našej krajiny VEĽMI STAROSTLIVO". "Súdy túto prácu veľmi sťažujú!" sťažoval sa. Republikánsky prezident označil Robarta ešte v sobotu za "takzvaného sudcu" po tom, ako tento federálny sudca zo Seattlu vydal v piatok nariadenie, ktorým dočasne zablokoval Trumpov protiimigračný dekrét. Federálny odvolací súd neskôr v sobotu zamietol žiadosť ministerstva spravodlivosti o okamžité obnovenie platnosti opatrení nového prezidenta v oblasti imigračnej politiky. Viceprezident Mike Pence obhajoval Trumpa skôr v priebehu nedele, aj keď niektorí republikáni vyzvali prezidenta, aby zmiernil svoje ostré vyhlásenia o súdnictve. "Prezident Spojených štátov má všetko právo kritizovať zvyšné dve zložky moci," povedal Pence v televízii NBC. Najvyššie postavený demokrat vo výbore Senátu pre súdnictvo Patrick Leahy vyjadril názor, že Trump chce zjavne vyvolať ústavnú krízu. Rozpaky nad situáciou prejavili aj viacerí republikáni. "Všetci sme z času na čas sklamaní výsledkom na súdoch vo veciach, o ktoré sa staráme. Avšak myslím si, že najlepšie je vyhnúť sa kritizovaniu individuálnych sudcov," uviedol líder väčšiny v Senáte Mitch McConnell pre CNN.


Danko vyzval Fica a Kisku, aby spolu riešili Mečiarove amnestie

O tom, či ich môže parlament zrušiť, môže podľa neho rozhodnúť len Ústavný súd SR.

BRATISLAVA. Predseda NR SR a SNS Andrej Danko vyzval predsedu vlády Roberta Fica a prezidenta Andreja Kisku, aby spolu riešili Mečiarove amnestie. O tom, či ich môže parlament zrušiť, môže podľa Danka rozhodnúť len Ústavný súd SR. V súčinnosti s premiérom a prezidentom by však podľa neho mali urobiť kroky vo vzťahu k ústavnému súdu, aby povedal, či to je alebo nie je možné. Danko to v stredu vyhlásil v relácii Braňo Závodský naživo v rádiu Expres. "Ak ústavný súd povie, že je možné zrušiť amnestie národnou radou, zodvihneme ruky, nohy všetci za to," uviedol Danko. Predseda Národnej rady SR tiež uviedol, že prezident musí vymenovať chýbajúcich ústavných sudcov. "Je to svojvôľa prezidentskej kancelárie, ktorá si prisvojila kompetenciu, ktorú nemá. Prezident nemá právo posudzovať rozsah a kvalitu ústavných sudcov, má si vyberať. A musí vymenovať z tých dvoch alternatív jedného. Iný výsledok z tohto chaosu nebude a nie je," uviedol Danko a dodal, že nové voľby na kandidátov sudcov Ústavného súdu SR nezvolá. Za nefunkčnosť ústavného súdu je podľa neho plne zodpovedný prezident. Danko sa v relácii venoval aj novele rokovacieho poriadku. Uviedol pritom, že ak ústavný súd vyhlási novelu rokovacieho poriadku za protiústavnú, bude to rešpektovať. "Na rozdiel od prezidenta Kisku, ja budem ctiť ústavný súd a všetko, čo ústavný súd povie, že nie je v poriadku, budeme rešpektovať a zmeníme tak, aby sme neporušovali zákony," uviedol Danko. Dodal však, že ešte pred prijatím novely sa situácia v parlamente upokojila. "Dovolím si povedať, že už len to, že sme tú tému otvorili, zmenilo kultúru v parlamente. Pozrite sa na priebeh rokovania o štátnom rozpočte, už si nikto tam nedovolil robiť také cirkusy," uviedol Danko. Prezidentovo veto jeho návrhu opäť odmietol. "Skôr to beriem ako frčku do nosa za to, že som si dovolil povedať prezidentovi, že je dôležité, aby si prečítal rozhodnutia ústavného súdu, aby nespôsoboval ústavnú krízu, vymenoval sudcov ústavného súdu," dodal na záver.


Poslanci debatovali o rokovacom poriadku, Viskupič hovoril takmer dve hodiny

BRATISLAVA. Novelou rokovacieho poriadku ukončili poslanci šiesty rokovací deň 10. schôdze Národnej rady SR. Právna norma má priniesť viaceré obmedzenia pre poslancov ako časové limity na vystúpenia, zákaz transparentov či robenia nahrávok. Opozícia s tým má problém, koalícia to však obhajuje zefektívnením rokovania schôdzí. Názorové rozdiely na túto tému si vymieňali poslanci takmer celý deň. Rokovacia sála bola však väčšinu času poloprázdna. Aj na konci dňa v nej sedelo približne 15 poslancov zo 150. Sála bola plná len počas hlasovania o 11. hodine. Potom sa poslanci rozpŕchli. Na záver rečnil Jozef Viskupič (OĽaNO-NOVA), ktorý si slovo podržal takmer dve hodiny. Ak by nevystúpil, vzhľadom na počet poslancov v pléne, by zrejme diskusia k novým pravidlám rokovania už skončila. Takto sa debata prenesie aj do ďalšieho rokovacieho týždňa, ktorý sa začne v utorok 25. októbra. Na svoje vystúpenie čaká ešte Peter Kresák z Mosta-Híd. Ten by mal predložiť pozmeňujúci návrh na úpravu voľby kandidátov na ústavných sudcov. Chce, aby bola prehľadnejšia a prístupnejšia verejnosti. Po Kresákovom vystúpení dostanú poslanci šancu prihlásiť sa ešte ústne, debata sa teda ešte môže natiahnuť. Opozícia v rozprave poukazovala na zmeny, ktoré podľa nej siahajú na práva poslancov garantované ústavou. Varovala tiež pred možným zneužitím rokovacieho poriadku na umlčanie opozičných kritikov vládnej koalície. Navrhla vypustiť z návrhu zmeny zavádzajúce obmedzenia pre poslancov. Koaliční poslanci zdôrazňovali potrebu prijatia zmien, odmietali, že by chceli zavrieť ústa opozícii. Prichádzali aj s viacerými pozmeňujúcimi návrhmi. Napríklad Gábor Gál z Mosta-Híd predložil návrh, ktorý zavádza časové limity aj pre ministrov a podpredsedov parlamentu. Dôvodil potrebou zachovania rovnosti šancí pre všetkých v pléne. Bez obmedzení by mal zostať predseda parlamentu, premiér a prezident SR.


Domácnosti aj investície poženú slovenské hospodárstvo v tomto roku nahor

Rast slovenského hospodárstva by sa v roku 2018 mohol priblížiť k štyrom percentám.

BRATISLAVA. Ekonomika Slovenska by mala v tomto roku zrýchľovať. Naznačujú to odhady bankových analytikov, ako aj centrálnej banky či rezortu financií, ktoré sa blížia k rastu na úrovni 4 percent. Oproti roku 2017, ktorého definitívne údaje budú známe až vo februári a marci, by to tak malo znamenať zrýchlenie dynamiky hospodárskeho rastu o viac ako pol percentuálneho bodu. Analytici komerčných bánk podľa prieskumu Národnej banky Slovenska (NBS) predpokladajú, že ekonomika v roku 2018 porastie o 3,9 percenta. "Vyhliadky pre rok 2018 sú pomerne priaznivé. Vychádzame z očakávaného predpokladu dobrého hospodárskeho rastu v eurozóne, ktorý by mohol kulminovať práve na budúci rok," konštatoval analytik ČSOB Marek Gábriš. Okrem toho by ekonomika mohla byť podporená aj domácimi impulzmi, ako je pokračujúci rast domácej spotreby, ku ktorej sa pridajú investície s podporou výstavby automobilky Jaguar Land Rover. V štruktúre ekonomiky by podľa analytičky Slovenskej sporiteľne Kataríny Muchovej mal naďalej kľúčovú pozíciu držať domáci dopyt, najmä spotreba domácností. Rast investícií by mali podporiť aj postupne nabiehajúce eurofondy. Pozitívny príspevok už podľa nej možno očakávať aj od vývozu. "Príspevok zahraničného obchodu k rastu ekonomiky by sa po útlme v roku 2017 mal znovu obnoviť v roku 2018, podporený dopytom zo strany našich európskych partnerov. Ku koncu roka 2018 by tiež už mala byť spustená výroba v novej automobilke pri Nitre, čo by malo prispieť k rastu vývozov," konštatovala Muchová.Riziká prognózy hospodárskeho rastu pre rok 2018 sú pritom podľa analytičky Slovenskej sporiteľne mierne a pomerne vyrovnané. Isté negatívne riziko podľa Muchovej vyplýva z rokovaní o brexite a ich dopadu na euro a sentiment, ako aj z geopolitického vývoja. "Na druhej strane, rýchlejší ako anticipovaný rast investícií či razantnejší rast eurozóny predstavujú pozitívne riziko pre rast slovenskej ekonomiky," dodala.


Pre vojnový konflikt môžu ľudia v Luhansku prísť o prísun vody

Za vodu dodávanú do oblasti Ukrajina nedostáva zaplatené.

KYJEV. Trojstranná kontaktná skupina pre urovnanie situácie na východe Ukrajiny bude vo štvrtok v Minsku rokovať aj o možnej odstávke Luhanskej tepelnej elektrárne a prerušení dodávok vody pre tie oblasti Donbasu, ktoré vláda v Kyjeve nemá pod kontrolou. S odvolaním sa na vyhlásenie ukrajinského ministra energetiky a uhoľného priemyslu Ihora Nasalyka o tom vo štvrtok informovala agentúra Interfax. Minister vysvetlil, že ukrajinská strana vzhľadom na blokádu železníc a ciest v Donbase nedokáže zabezpečiť dodávku antracitového uhlia pre Luhanskú tepelnú elektráreň. Jediná prístupová cesta k nej vedie cez Kyjevom nekontrolované územia alebo Rusko. Nasalyk upozornil, že v prípade nevyriešenia problému s prepravou uhlia pre tepelnú elektráreň, je možné, že bude odstavená. Dodal, že túto odstávku bude Ukrajina na "svojom" území kompenzovať zvýšením výkonu dvoch iných elektrární. Možné kroky Kyjeva ohľadne zásobovania vodou minister zdôvodnil tým, že Ukrajina nedostáva platby za vodu, ktorú dodáva na územia pod kontrolou proruských separatistov. Z rovnakého dôvodu sú od polnoci 25. apríla pozastavené dodávky elektriny z Ukrajiny pre odberateľov v Luhanskej oblasti. Ruská vláda následne informovala, že zabezpečí dodávky elektriny pre tento región.


Extrémne mrazy na severovýchode USA zabili už najmenej dvanásť ľudí

Počasie ovplyvnilo aj dopravu, letiská zrušili stovky letov.

CHICAGO. Život ohrozujúce mrazy zasiahli v stredu severovýchod Spojených štátov. Pre zimu tuhšiu než v niektorých častiach Antarktídy bolo v regióne s desiatkami miliónov obyvateľov zrušených množstvo letov a vyskytli sa dopravné problémy. Zatvorené sú tiež mnohé školy, obchody a do niektorých miest nedoručujú ani poštové zásielky, informuje agentúra AFP. Obyvateľov takmer desiatky amerických štátov, v ktorých teplota cez noc klesla pod mínus desať stupňov Celzia, úrady vyzvali, aby ostali doma. Extrémne mrazy si v oblasti vyžiadali už najmenej dvanásť životov, uviedla spravodajská stanica BBC. Spresnila, že jedného muža usmrtil v Chicagu snežný pluh. Ďalší zamrzol v garáži v meste Milwaukee. Na podchladenie skonal aj 82-ročný muž v meste Pekin v štáte Illinois. Mladý pár zase zomrel pri kolízii na zľadovatenej zasneženej ceste na severe štátu Indiana. V Chicagu, treťom najľudnatejšom meste USA, namerali ráno miestneho času až mínus 30 stupňov Celzia, pričom pocitová teplota sa pre vietor pohybovala až okolo mínus 50 stupňov. V meste tak bolo chladnejšie než v metropole Aljašky Juneau či dokonca ako v niektorých častiach Antarktídy. Na dvoch chicagských letiskách zrušili vyše 1500 letov. Do Chicaga ani z neho nepremávajú ani vlaky spoločnosti Amtrak. Do extrémnych mrazov sa v stredu prebudili aj obyvatelia mesta Grand Forks v americkom štáte Severná Dakota, kde ráno namerali až mínus 37 stupňov Celzia. O čosi teplejšie bolo v Minneapolise, najľudnatejšom meste štátu Minnesota, kde namerali mínus 27 stupňov. Americká poštová služba US Postal Service, inak známa tým, že zásielky doručuje bez ohľadu na počasie, prerušila ich roznášanie do častí štátov Severná i Južná Dakota, Indiana, Michigan, Illinois, Ohio a Nebraska. Štáty Illinois, Michigan a Wisconsin zaviedli pre život ohrozujúce mrazy aj mimoriadne opatrenia. Zriadili vykurované zariadenia poskytujúce prístrešie zraniteľným občanom, ako napríklad dôchodcom, a zvýšili aj kapacity v útulkoch pre bezdomovcov. Extrémne mrazy sú podľa vedcov dôsledkom zmeny klímy a s ňou súvisiacim polárnym vírom. Ide o arktické vzdušné prúdy, ktoré zvyčajne zostávajú v oblasti severného pólu. Problémy však nastávajú, keď sa naruší stabilita prúdenia. Polárny vzduch už nerotuje okolo severného pólu, ale polárna cirkulácia sa naruší a vzduch sa začne prepadávať do stredných zemepisných šírok. Účinky náhleho stratosférického otepľovania sa zvyčajne ukazujú asi o dva alebo tri týždne, keď sa tento polárny vír rozdelí na dva alebo viac vírov, presunutých do stredných šírok. Podľa predpovedí americkej Národnej meteorologickej služby (NWS) ostanú arktické vzdušné prúdy nad stredovýchodom USA ešte niekoľko dní.


Slovenské víťazstvo bolo absolútne zaslúžené, píšu švédske médiá

ONLINE

Aká je šanca postúpiť?

Hodnotenie

Reakcia Hapala

Fotogaléria

Ohlasy médií

Švédsky tréner

Správny ťah

Švédsko po ponížení končí na majstrovstvách Európy, napísal Aftonbladet.

LUBLIN. Ohlasy najmä švédskych médií na štvrtkové stretnutie majstrovstiev Európy futbalistov do 21 rokov 2017 v Poľsku, v ktorom v Lubline Slováci zdolali Švédov 3:0: Svenska Dagbladet (Švéd.): "Tri zápasy dva body a skorý odchod domov. Švédsko bolo ďaleko od zopakovania zlatého úspechu spred dvoch rokov. Nevyhrali sme ani raz a to je zlé, povedal Linus Wahlqvist po prehre 0:3 so Slovákmi." Dagens Nyheter (Švéd.): "Švédsko končí na majstrovstvách Európy. Smutné! V trinástom zápase prišiel koniec po prehre 0:3 so Slovákmi." Expressen (Švéd.): "Švédsko je von z európskeho šampionátu v Poľsku a Haakan Ericson absolvoval svoj posledný zápas ako tréner národného tímu do 21 rokov. Dve remízy a prehra - to nestačilo na pokračovanie. Tím je rozbitý - veľa hráčov je už pristarých a na dvere klope nová generácia." Aftonbladet (Švéd.): "Len dva body a dva góly! Švédsko po ponížení končí na majstrovstvách Európy. Samozrejme, je to neúspech, priznal tréner Ericson a skončil." Göteborgs Posten (Švéd.): "Švédsko padlo v kľúčovom zápase so Slovenskom 0:3! Nadšenie aj viera tam boli, chýbal však výkon. Je koniec." svenskfotboll.se: "Švédsky koniec na ME. Slovenské víťazstvo bolo absolútne zaslúžené. Slováci podali proti Švédom v Lubline svoj najlepší výkon s výsledkom 3:0. Je to veľmi zlý pocit, ale padli sme proti výborne hrajúcemu súperovi, priznal švédsky kapitán Kristoffer Olsson." UEFA.com: "Slováci oslavujú víťazstvo nad Švédskom, ale zároveň si musia počkať, či budú mať nárok na semifinále ako najlepší tím z druhých miest. Na konci tlačovej konferencie slovenskí novinári dopriali trénerovi Hapalovi potlesk v štýle standing ovations. Tak veľmi boli unesení výkonom ich mužstva." isport.blesk.cz (ČR): "Slováci zatočili so Švédmi a obzerajú sa za postupom. Česi majú naďalej šancu na víťazstvo v skupine aj postup z druhého miesta, ale ten sa teraz výrazne skomplikoval. V hre je viacero variantov. Veľa napovie už piatkový duel Portugalska s Macedónskom."


Fantastická atmosféra, napínavý záver. Ako Nitra odvrátila prvý mečbal

4. finále online

Vyjadrenia

Fotogaléria

NITRA. Nestranný fanúšik si musel prísť na svoje. Štvrtý finálový zápas Tipsport ligy medzi Nitrou a Banskou Bystricou ponúkol takmer všetko. Fantastickú atmosféru, napínavý záver, šarvátky, samostatné nájazdy. Na konci sa radovali hráči Nitry, ktorí hostí zdolali 2:1 po samostatných nájazdoch. Nitrania sa dočkali víťazstva nad Banskou Bystricou po sedemnástich prehrách v sérii. Na fotografiách agentúr TASR a SITA si môžete pozrieť najlepšie momentky zo štvrtého finálového súboja.


Francúzi stanovia kvóty pre kvalifikovaných prisťahovalcov mimo EÚ

PARÍŽ. Francúzsko prvýkrát stanoví kvóty pre kvalifikovaných prisťahovalcov z krajín mimo Európskej únie (EÚ). Uviedla to v utorok francúzska ministerka práce Muriel Pénicaudová. Toto opatrenie dlhodobo požadujú pravicové strany. Ministerka pre televíznu stanicu BFM TV povedala, že kvóty budú určené na budúci rok v lete. Dodala, že vláda vypracuje zoznam príslušných profesií, na ktoré sa majú kvóty vzťahovať. Francúzsky premiér Édouard Philippe minulý mesiac vyhlásil, že nie je proti zavedeniu kvót pre migrantov, v rámci snahy jeho vlády venovať pozornosť obavám voličov z prisťahovalectva, ktoré využívajú krajne pravicoví politickí súperi. Vláda, úzko spojená s centristickým prezidentom Emmanuelom Macronom, je ako medzi mlynskými kameňmi. Okrem verejnosti je totiž pod tlakom aj vlastných prívržencov, ktorí zase nesúhlasia s akýmikoľvek opatreniami, ktoré považujú za "nadbiehanie" krajnej pravici. Pénicaudová zdôraznila, že prioritou vlády je pomôcť trhu práce vo Francúzsku, preto je potrebné privítať aj migrantov: "Ak stále existuje potreba v prospech krajiny a spoločnosti, prinesieme ľudí, ktorých potrebujeme na základe ich profesie a kvalifikácie."


Senát USA potvrdil generála Milleyho za šéfa Zboru náčelníkov štábov

Predseda Zboru náčelníkov štábov je hlavným vojenským poradcom amerického prezidenta.

WASHINGTON. Americký Senát potvrdil vo štvrtok drvivou väčšinou hlasov generála Marka Milleyho ako budúceho predsedu Zboru náčelníkov štábov ozbrojených síl USA, napísala agentúra DPA. Milley (61) v ostatných rokoch pôsobil na poste náčelníka štábu pozemných síl USA, pričom predtým sa zúčastnil ako veliteľ na operáciách v Afganistane, Iraku či Bosne. Na poste predsedu Zboru náčelníkov štábov ozbrojených síl USA nahradí v septembri generála námornej pechoty Josepha Dunforda (63), ktorý odchádza do výslužby. Predseda Zboru náčelníkov štábov je hlavným vojenským poradcom amerického prezidenta a jeho vlády. Senátori vo štvrtok Milleyho do tejto funkcie potvrdili pomerom hlasov 89:1.


Zo Sloveniek postúpila len Rybáriková. Cibulková získala iba štyri gemy

Výsledky Sloveniek

Reakcie Sloveniek

Reakcia Cibulkovej

Výsledky žien

Výsledky mužov

Program na utorok

V prvom kole neuspeli ani Viktória Kužmová a Anna Karolína Schmiedlová

MELBOURNE. Slovenská tenistka Dominika Cibulková neuspela v 1. kole dvojhry na grandslamovom turnaji Australian Open v Melbourne. Magdaléna Rybáriková (SR-19) - Taylor Townsendová (USA) 6:0, 7:5 Kaia Kanepiová (Est.) - Dominika Cibulková (SR-24)  6:2, 6:2 Elise Mertensová (Belg.) - Viktória Kužmová (SR)  6:2, 6:1 Daria Kasatkinová (Rus.-22) - Anna Karolína Schmiedlová (SR)  6:0, 6:3 Ako nasadená dvadsaťštvorka prehrala s Estónkou Kaiou Kanepiovou hladko 2:6, 2:6. Finalistka z toku 2014 nenašla recept na disponovanú súperku, ktorá zahrala 28 víťazných úderov vrátane ôsmich es a upravila vzájomnú bilanciu s Cibulkovou na 4:1. Estónka hneď v úvodnom geme prelomila podanie Slovenky. V ďalšej hre čelila dvom brejkbalom, no oba odvrátila esami, získala štyri fiftíny v rade a ujala sa vedenia 2:0. Kanepiová hrala rýchlo a agresívne, prezentovala sa viacerými víťaznými returnami i nechytateľnými bekhendovými longlajnmi. Za stavu 4:2 po dvoch dvojchybách Cibulkovej opäť zobrala Slovenke servis a prvý set sa stal jasne jej korisťou. Pred začiatkom druhého dejstva zápas na niekoľko minút prerušili pre dažďovú prehánku. Krátka pauza Kanepiovú nevyviedla z miery a po návrate na dvorec rýchlo odskočila Cibulkovej na 2:0. Slovenka v ďalších minútach zlepšila hru, vyrovnala na 2:2 a tuho bojovala o piaty gem. Po sérii zhôd však napokon stratila podanie a v ďalšom priebehu zápasu už nezískala ani hru. Kanepiová premenila za stavu 5:2 vďaka esu hneď prvý mečbal. Slovenská tenistka Magdaléna Rybáriková sa prebojovala do druhého kola dvojhry. V úvodnom kole si ako nasadená devätnástka poradila s Američankou Taylor Townsendovou 6:0, 7:5. Jej ďalšou súperkou bude v noci na stredu SEČ Belgičanka Kirsten Flipkensová, s ktorou má priaznivú bilanciu 3:2. Rybáriková v úvodnom sete zápasu s Townsendovou na dvorci číslo 2 dominovala a za 19 minút uštedrila víťazke juniorskej dvojhry na Australian Open z roku 2012 tzv. kanára. Slovenka ťažila z kvalitného podania a vo výmenách mala jasne navrch. Townsendová mala problémy udržať loptičku dlhšie v hre, chýbala jej úderová istota, robila priveľa nevynútených chýb. V druhom dejstve si do stavu 3:3 obe hráčky držali svoje podania. V siedmom geme Rybáriková čistou hrou zobrala Townsendovej servis a hoci Američanka následne otočila na 5:4, koncovka setu patrila vlaňajšej wimbledonskej semifinalistke, ktorá za stavu 6:5 premenila v poradí druhý mečbal. Rybáriková v Melbourne Parku vyrovnala svoje singlové maximum z rokov 2016, 2015 a 2014. Má už istú prémiu 80-tisíc austrálskych dolárov pred zdanením a 70 bodov do svetového rebríčka WTA. Dnes ma podržal servis, ktorý naozaj zafungoval veľmi dobre. Som rada, že som to zvládla v dvoch setoch. Vlani na Australian Open neštartovala pre zdravotné problémy. Rybáriková bola po úspešnom vstupe do turnaja spokojná. "Som veľmi rada, že som na Australian Open opäť postúpila do 2. kola, bohužiaľ, zatiaľ je to v Melbourne moje maximum. Nebol to jednoduchý zápas. V prvom sete mi súperka veľmi pomohla, dala mi veľa darčekov. V druhom sa rozohrala a bola nepríjemná, často mení rytmus. Dnes ma podržal servis, ktorý naozaj zafungoval veľmi dobre. Som rada, že som to zvládla v dvoch setoch. Pre mňa je veľmi dôležité, že si rozumiem s mojím trénerom Peťom Huberom. Je úžasný, pozná ma dlhšie a vie, čo na mňa platí. Iba málo trénerov je takýchto vnímavých," uviedla v rozhovore pre Rádio Slovensko.


Slováci musia zvíťaziť. Tréner Guľa nominoval na domáci zápas proti Gruzínsku

BRATISLAVA. V nominácii trénera slovenskej futbalovej reprezentácie do 21 rokov Adriána Guľu na prípravný medzištátny zápas proti Bielorusku (14. novembra v Senci) a súboj 2. kvalifikačnej skupiny o postup na ME tejto vekovej kategórie v roku 2021 proti Gruzínsku (18. novembra v Nitre) figuruje dovedna 24 hráčov. Kostru tímu tvoria tradične hráči z domácej najvyššej súťaže, ale v kádri nechýbajú ani štyria legionári legionári - Dominik Špiriak, Peter Pokorný, Martin Adamec a Christián Herc. Lodivod "sokolíkov" musel urobiť pri novembrovej nominácii viacero vynútených zmien. Zranenia vyradili z hry Dávida Strelca, Ľubomíra Tuptu a Michala Tomiča. Iba medzi náhradníkmi figurujú Ján Bernát a Ivan Mesík, ktorí spadajú do vekovej kategórie do 19 rokov. "Snažili sme sa vychádzať z posledného zrazu, ale futbalový život prináša aj takéto záležitosti. Tupta musel podstúpiť artroskopiu kolena, Tomič má takisto problémy s kolenom a Strelec je po operácii nohy. Navyše, reprezentácia do 19 rokov vstupuje do kvalifikácie, takže sme im uvoľnili niektorých hráčov," povedal 44-ročný rodák z Novák. Slovenská "dvadsaťjednotka" má na konte po troch kvalifikačných zápasoch iba tri body za víťazstvo v Lichtenštajnsku. Ak si chce zachovať reálnu šancu na postup na kontinentálny šampionát, potrebuje doma proti Gruzínsku zvíťaziť. Guľa však musí riešiť pred dôležitým duelom ťažkosti na hrotových pozíciách. "Prišli sme o troch top hráčov, keďže Tupta so Strelcom sú zranení a Boženík je v A-mužstve. Situácia nie je jednoduchá, ale o to väčšia výzva to musí byť pre ďalších hráčov. Mám v hlave aj alternatívu s falošnou deviatkou. Môžeme využiť hráča z krídla, ktorý bude nebezpečný rýchlosťou. Alternatív je viacero, môžeme použiť Šveca, Kvoceru, Kovaľa aj ďalších," vysvetlil kouč na stredajšej tlačovej konferencii. Mladí Slováci sa zatiaľ v kvalifikácii herne hľadajú, no v Nitre si nepripúšťajú nič iné ako zisk troch bodov. "Potrebujeme sa zamerať na seba a na náš výkon. Chceme diktovať tempo. Potrebujeme sa nastaviť tak, že chceme dominovať na ihrisku vlastným spôsobom hry. Mužstvo musí byť kompaktné. Už si nemôžeme dovoliť žiadnu zbytočnú stratu bodov. Urobíme maximum pre víťazstvo, pretože chceme bojovať aspoň o druhé postupové miesto za Francúzmi. Do Nitry sa teším, je tam kvalitná hracia plocha. Nemôžeme očakávať na tribúnach tisícky ľudí, ale verím, že nás prídu podporiť," doplnil Guľa. Nominácia slovenskej futbalovej reprezentácie do 21 rokov na zápas proti Bielorusku (14.11 v Senci) a kvalifikačný duel proti Gruzínsku (18.11 v Nitre) Tréner: Adrián Guľa Asistent trénera: Marián Zimen Tréner brankárov: Pavel Kamesch Kondičný tréner: Martin Kojnok Videoanalytik: Ladislav Kubalík Technický vedúci: Martin Hrnčír Fyzioterapeuti: Otto Szabó, Jozef Štieber Kustódi: Michal Beseda, Peter Paulický Lekár: František Rigo


Miloš Zeman kritizoval v Rade Európy protiruské sankcie

Sankcie podľa Zemana vedú k vyššej popularite lídrov blokovaných štátov.

ŠTRASBURG. Český prezident Miloš Zeman v utorok na zasadnutí Parlamentného zhromaždenia Rady Európy znovu kritizoval protiruské sankcie. "Nehovorím o oprávnenosti, ale o efektívnosti sankcií," uviedol Zeman v Štrasburgu. Sankcie podľa neho nefungujú, a preto namiesto nich navrhuje dialóg medzi občanmi krajín. Ruskú kultúru nie je možné oddeliť od európskej kultúry, a preto by sa zhromaždenie nemalo snažiť deliť politickú štruktúru Európy, ktorá siaha od Atlantiku po Ural, povedal český prezident podľa internetového serveru Českej televízie. Neefektívnosť protiruských sankcií prirovnal k prípadu Kuby, na ktorej sa aj napriek americkým sankciám udržal dlhé desaťročia pri moci Fidel Castro. Sankcie podľa Zemana vedú len k vyššej popularite lídrov blokovaných štátov, i časť súčasnej vysokej popularity ruského prezidenta Vladimira Putina vyprovokovali sankcie, domnieva sa český prezident. Ruskú anexiu Krymu označil za "fait accompli", teda hotovú záležitosť, a citoval bývalého nemeckého prezidenta Joachima Gaucka, ktorý podľa neho vyhlásil, že snaha vrátiť Krym Ukrajine by viedla k európskej vojne. Priamy dialóg medzi Ruskom a Ukrajinou by podľa Zemanovho súkromného názoru však mohla viesť ku kompenzácii v prospech Ukrajiny, napríklad vo finančnej podobe či prostredníctvom ropy a zemného plynu. Po prejave diskutoval s členmi zhromaždenia, ktorí sa ho pýtali medziiným na migračnú krízu. Zeman zopakoval svoje odporúčanie, podľa ktorého by sa malo pomáhať priamo na miestach konfliktov a v krajinách, odkiaľ migranti prichádzajú.


S takým štartom nemá šancu. Volko potrebuje nové sily

Najrýchlejší Európan v najkratšom šprinte ladí formu.

BRATISLAVA. Úradujúci halový majster Európy v behu na 60 m z Glasgowa 2019 Ján Volko išiel na 54. ročníku medzinárodného atletického mítingu P - T - S v Šamoríne s kožou na trh aj napriek tomu, že na tieto preteky špeciálne neladil formu. Aby dodržal sľub, ktorý dal organizátorom, postavil sa na štart priamo z plnej prípravy, ktorej kostru tvorilo päťtýždňové sústredenie v Portugalsku. Pre Jána Volka to bol prvý ostrý štart v mimoriadne silnej konkurencii. A už pred rozbehmi vedel, že sa mu tento risk nemusí vyplatiť. Našťastie, zlý scenár sa nenaplnil a 22-ročný Bratislavčan postúpil do finále. "Ja som o tom vedel. Bolo mi jasné, že s časmi, ktoré momentálne behám, bude ťažké postúpiť do finále. Bol som si veľmi dobre vedomý toho rizika, no našťastie sa to podarilo, čo ma veľmi potešilo," priznal Ján Volko a pokračoval: "K dobrým časom potrebujem silnú konkurenciu. Aspoň na takej úrovni, aká bola v Šamoríne tento a minulý rok. Bolo to veľmi vyrovnané, čo je pre šprintéra vždy ťažšie. Iná situácia by bola, ak by tu bol šprintér, ktorý by bol výkonnostne výrazne pred nami všetkými. Vtedy by si on bežal vlastné preteky. Ale takto, keď sme viacerí boli na približne rovnakej úrovni, sa o víťazstvo bojovalo až naozaj do posledného okamihu. Takže z tohto pohľadu som spokojný, že som v tom finále nechýbal.“ Najrýchlejší Európan v najkratšom šprinte priznal, že jeho beh ešte nebol vyladený a uvoľnený. Podľa neho bol ešte dosť kostrbatý, no diváci mu za jeho bojovnosť búrlivo aplaudovali, hoci sa tentoraz nedostal na stupeň víťazov. Samozrejme, mrzí ma zbabraný štart vo finále. S tým spokojný nemôžem byť v žiadnom prípade, ale inak si nemám čo vyčítať. Postúpil som v silnej konkurencii do finále, čo nebolo vôbec jednoduché, takže základný cieľ, s ktorým som išiel do Šamorína, som splnil. "To sa musíte opýtať ich, či som ich potešil. Ale azda áno, aspoň dúfam,“ reagoval Ján Volko na novinársku otázku, či potešil výkokom divákov, čo im sľuboval pred pretekmi. "Samozrejme, nebolo to z mojej strany úplne ideálne, ale všetci vedia, že som sem prišiel bez ladenia formy z plnej prípravy. Preto sa nedali odo mňa čakať nejaké skvelé výkony,“ povedal Volko skôr ako začal komentovať svoj šamorínsky premiérový dvojštart. "Nebolo to úplne ideálne, ale ja som spokojný. S výkonom v rozbehu určite. Aj s časom, ktorý som v ňom dosiahol. Bol dobrý. Na to, aký bol vietor, v akej fáze prípravy som teraz a a ako som unavený,“ zdôraznil Ján Volko, ktorého mrzel najmä nevydarený štart vo finále. "Nesťažujem sa, lebo finále som si sám pokazil. Mohlo to byť o dosť lepšie. Ale s takým štartom nemám šancu v tejto silnej konkurencii,“ úprimne priznal. "Osobne som sa necítil zle, ale telo to vníma asi inak. Máme za sebou päť týždňov náročnej roboty. Za týždeň a pol začneme ladiť formu na ďalšie preteky. Preto je na mieste, že tie časy neboli na takej úrovni, na akej by mali byť. Navyše, ani vietor nebol pre nás priaznivý, celý čas fúkal proti nám,“ dodal úradujúci halový majster Európy v najkrajšom šprinte na 60 m. "Minimálne som rád, že som sa mohol pred domácim publikom ukázať. Potešilo ma, že sa na dobrú atletiku prišlo pozrieť tak veľa ľudí. Azda sa im podujatie v Šamoríne páčilo,“ konštatoval úspešný slovenský reprezentant, pre ktorého sa štartom v Šamoríne hlavná sezóna iba začala. "Teraz chceme ešte jeden týždeň potiahnuť taký náročnejší program, dokončiť rozrobenú prácu a potom spustíme ladiaci program. Ideme sa chystať na preteky, ktoré nás tento rok čakajú,“ priblížil Ján Volko najbližší program. "Ťažko povedať, ako sa bude táto sezóna vyvíjať. Časy na tréningu nie sú zlé. Presnejšie, časy na tréningu sú na úrovni minulého roka. Môj organizmus však signalizuje, že si potrebuje ešte trochu oddýchnuť. Načerpať nové sily, lebo moje behy ešte nie sú vyladené a uvoľnené. Ešte je to všetko také kostrbaté,“ konštatoval zverenec trénerského dua Naďa Bendová a Róbert Kresťanko. "Môj beh bol na hranici mojich možností. Napokon, s takým silným protivetrom sa nedalo bežať rýchlejšie... Keby vietor bol aspoň taký ako nedávno v Dubnici nad Váhom, kde nám fúkalo do chrbta so silou 1,2 metra za sekundu. Vtedy by som určite zabehol čas pod 10,30. To by som bol spokojný,“ konštatoval mladý Bratislavčan a pokračoval: "Nie, nie som nejaký nespokojný. Samozrejme, mrzí ma zbabraný štart vo finále. S tým spokojný nemôžem byť v žiadnom prípade, ale inak si nemám čo vyčítať. Postúpil som v silnej konkurencii do finále, čo nebolo vôbec jednoduché, takže základný cieľ, s ktorým som išiel do Šamorína, som splnil. Teraz sa už sústredím na iné preteky, ktoré ma tento rok čakajú. Keď to zhrnieme: s rozbehom som spokojný, s finále nemôžem byť,“ dodal momentálne najrýchlejší Slovák Ján Volko.


Komisár OSN: Vojna zmenila Sýriu na mučiareň

Vyšetrovatelia OSN uviedli, že všetky strany sýrskeho konfliktu naďalej páchajú vojnové zločiny.

ŽENEVA. Svet sa už šesť rokov prizerá, ako vojna v Sýrii spôsobuje skazu a mení túto krajinu na mučiareň. Počas prejavu v Ženeve to uviedol vysoký komisár OSN pre ľudské práva Zajd Raad Husajn. "Konflikt vstupuje do siedmeho roku a je to najhoršia človekom spôsobená katastrofa, akú svet zažil od druhej svetovej vojny," povedal v prejave Zajd Husajn. "Dnes je už celá krajina mučiarňou: miestom surových hrôz a absolútnej nespravodlivosti," dodal vysoký komisár OSN pre ľudské práva. Sýrsky konflikt sa začal v polovici marca 2011 demonštráciami proti vláde prezidenta Bašára Asada a vyústil do vojny, ktorá pripravila o život státisíce ľudí a vyhnala z domovov polovicu z 22 miliónov predvojnových obyvateľov. Vetá uplatnené v Bezpečnostnej rade OSN zabrzdili snahy o zastavenie vojny a o začatie medzinárodných súdnych procesov proti vojnovým zločincom, povedal Zajd Husajn. Rusko a Čína vo februári vetovali rezolúciu Bezpečnostnej rady vyzývajúcu na sankcie proti Asadovmu režimu za to, že použil chemické zbrane. Bolo to už siedmy raz od začiatku sýrskeho konfliktu, čo Rusko vetovalo rezolúciu zameranú na sýrsku vládu. Už skôr vyšetrovatelia OSN pre ľudské práva v správe informovali, že ozbrojené sily sýrskeho režimu podnikli tento rok nové útoky chlórom. Použitie takýchto zbraní je vojnovým zločinom a porušuje medzinárodný dohovor, ktorý zakazuje chemickú muníciu, uviedla v správe vyšetrovacia komisia OSN pre Sýriu. V dedine Basíma neďaleko sýrskej metropoly Damask utrpelo 8. januára zranenia osem civilistov, keď provládne sily použili toxický plyn chlór ako chemickú zbraň. V januári a vo februári zdokumentovali vyšetrovatelia OSN štyri ďalšie útoky chlórom vo východosýrskej oblasti Ghúta a boli zacielené na bojové pozície na frontovej línii. "Použitie chlóru sýrskymi silami bolo podobné ako prípady zaznamenané v rokoch 2014, 2015 a 2016," uviedla komisia v správe odovzdanej Rade OSN pre ľudské práva. Pri inom druhu chemického útoku, z roku 2013, kde bol použitý nervový plyn sarin, režim údajne zabil v Ghúte pri Damasku vyše 1400 ľudí. Vyšetrovatelia OSN pre ľudské práva poznamenali, že všetky strany sýrskeho konfliktu naďalej páchajú vojnové zločiny. Rôzne ozbrojené skupiny podnikali aj tento rok náhle útoky a rýchle popravy, uvádza sa v správe. Vyšetrovatelia OSN napísali, že sú znepokojení aj skutočnosťou, že pri útokoch, ktoré boli zacielené na zásobovacie trasy Islamského štátu, zničila vo februári vojenská koalícia pod vedením USA civilnú infraštruktúru. Bombový útok v Sýrii na autobus v meste Homs zranil päť ľudí. Uviedla to organizácia Sýrske pozorovateľské centrum pre ľudské práva (SOHR). K tomuto násiliu došlo približne dva týždne po synchronizovaných útokoch džihádistov v Homse, kde zabili 42 príslušníkov bezpečnostných síl.


Demokratickí kongresmani žalujú Trumpa za porušovanie ústavy

Demokrati tvrdia, že Trump dostáva prostredníctvom ním kontrolovaných spoločností platby od iných firiem aj od vlád tretích štátov.

WASHINGTON. Takmer dvesto kongresmanov za Demokratickú stranu podalo žalobu na prezidenta USA Donalda Trumpa, ktorého obviňujú z porušenia ústavy. Informovala o tom agentúra AP. Agentúra Reuters uviedla, že žaloba bola podaná na súde vo Washingtone. Demokrati tvrdia, že Trump aj po tom, ako sa ujal funkcie prezidenta, dostáva prostredníctvom ním kontrolovaných spoločností platby od iných firiem i od vlád tretích štátov. Podľa demokratov tým porušuje americkú ústavu. Žalujúca strana tiež pripomína, že Trump je naďalej vlastníkom všetkých svojich spoločností. Aby sa vyhol konfliktu záujmov, vedenie trustu zveril svojim synom. Podobnú žalobu na Trumpa podali tento týždeň aj generálni prokurátori štátu Maryland a federálneho dištriktu Kolumbia. Analogickou kauzou sa zaoberá aj federálny súd v New Yorku, kde je žalujúcou stranou organizácia Občania za zodpovednosť a etiku vo Washingtone (CREW), združujúca právnikov, právnych expertov a odborníkov na profesionálnu etiku.


Na vjazde do Bratislavy po diaľnici D1 sa čakalo v kolóne

Premávka pri križovatke Blatné bude obmedzená do septembra.

Dnes bol prvý pracovný deň, počas ktorého na diaľnici D1 v úseku Trnava - Bratislava platí nové dopravné obmedzenie. V úseku križovatky Blatné je premávka zúžená do dvoch pruhov a vedená po jednej strane diaľnice. Dopravné spravodajstvo RTVS Zelená vlna hlásila z tohto úseku kolóny, v ktorých ste sa ale nezdržali dlhšie ako dvadsať minút. Dopravu dnes na tomto úseku neobmedzila ani žiadna dopravná nehoda.  Prispel k tomu aj policajný radar, ktorý meral za dopravným obmedzením zníženú rýchlosť 80 km/h.  Obmedzenie na tomto úseku diaľnice potrvá až do septembra tohto roka.


Ako sa darilo utekať slovenským väzňom?

Útekov z väzenia podobných prípadu Ľubomíra Behana bolo na Slovensku už niekoľko. Väčšinu z trestancov na úteku polícia chytila.

Najväčší útek z väzenia na Slovensku sa podaril skupine väzňov v roku 1991. Hovorí sa mu aj masaker v leopoldovskej väznici. Zorganizovalo ho sedem väzňov odsúdených na dlhoročné tresty. Po tom, ako jednému dozorca otvoril mrežu, aby mohol hodiť list do schránky, ho väzeň napadol a s pomocou ďalších ho dobodali k smrti. V ďalších hodinách sa  im podarilo premôcť a spútať ďalších dozorcov, zmocniť sa ich zbraní a ujsť. Výsledkom boli dokopy piati zabití strážnici a ďalší dvaja s ťažkými zraneniami. Jedného strážnika si väzni zobrali ako rukojemníka. Ich cieľom bol útek do Austrálie. Polícia spustila veľkú akciu a väzňov na úteku zadržala do 20 hodín. Útek Romana Červenku patrí k najznámejším kúskom, ktoré sa podarili slovenským väzňom. Policajti ho zadržali začiatkom v roku 2008 po dvoch týždňoch hľadania. Podozrievali ho totiž z prepadu banky. Vtedy 34-ročný muž však hlásil zdravotné problémy a tak ho previezli na centrálny príjem do nemocnice na bratislavských Kramároch. Počas čakania sa vypýtal na toaletu a ušiel cez záchodové okienko. Pomohlo mu to na štyri mesiace. Potom sa mu však vypomstilo narazenie do zaparkovaného auta, po ktorom ho policajti chytili. Červenku pritom napokon obvinenia za bankovú lúpež zbavili. Dvoch policajtov, ktorým Červenka ušiel, prepustili po rozhodnutí ministra vnútra Roberta Kaliňáka.  Pred šiestimi rokmi spôsobil rozruch v Prešove väzeň, ktorý sa nevrátil z trojdňového voľna, ktoré dostal ako mimoriadnu odmenu. Ľuboš Kračuník bol už v tom čase dvakrát odsúdený za tri znásilnenia a taktiež za sexuálne násilie, lúpež, vydieranie a porušovanie domovej slobody. Po spustení pátrania po ňom vyšlo najavo, že rovnakého vyčíňania sa dopustil aj po úteku z väzenia. Ešte v posledný deň platnosti priepustky v Rožňave znásilnil 14-ročné dievča a v hoteli ukradol peniaze z recepcie. Polícia ho našla už po niekoľkých dňoch vďaka anonymnému udaniu. Našli ho v Rožňave kríkoch, vedľa neho bola pohodená hnedá parochňa  a kuchynský nôž. Dva mesiace sa v roku 2010 darilo utekať Petrovi Palušovi odsúdenému za drogy. Z výkonu trestu ušiel dokonca priamo z budovy ministerstva spravodlivosti. Ako väzeň s minimálnym stupňom stráženia mal totiž v rámci prác dovolený voľný pohyb. Po tom, čo dostal list od manželky, v ktorom mu oznámila zámer dať sa rozviesť, sa rozhodol pre útek. Ako sa ukázalo neskôr, vďaka zmenenej vizáži a cudzím dokladom sa mu podarilo následne ujsť nielen do Česka, ale aj do Španielska a Švajčiarska. Na podnet slovenských policajtov ho napokon zadržali v Česku v juhomoravskom Zlíne. Návštevu nemocnice využil v roku 2012 na útek aj René Hoľan odsúdený na 16-mesačný trest za majetkovú trestnú činnosť či porušovanie osobnej slobody. Svoj trest si odpykával v košickej Šaci. Z ústavu na výkon trestu ho však kvôli problémom s dýchaním museli previezť na chirurgiu košickej Univerzitnej nemocnice L. Pasteura. V nej sa vypýtal na toaletu a ušiel únikovým východom. Dozorcov za porušenie povinností neskôr súdili. S Hoľanom totiž ani jeden nešiel na toaletu, ale zostali v miestnosti, kde s väzňom dovtedy sledovali spoločne televíziu. Hoľana našli policajti už po pár hodinách pri rodine. Bizarný útek z väzenia sa stal pred dvoma rokmi v Hrnčiarovciach nad Parnou. 32-ročný muž, odsúdený na dva roky za krádež, sa pokúsil o útek z ústavu s minimálnym stupňom stráženia. Strážnici si ho však okamžite všimli. Ani to ho však neodradilo a napriek výzvam či varovným výstrelom v úteku pokračoval. Preliezol oplotenie, za ktorým ho už čakali dozorcovia. Následne sa im bránil a tak na neho strážnici museli použiť donucovacie prostriedky. Kvôli tomu aj kvôli zraneniam z ostatého drôtu ho po spacifikovaní museli previezť nemocnice.


Srbsko stiahlo celý diplomatický zbor z Macedónska

Dôvod stiahnutia pracovníkov veľvyslanectva Srbsko neuviedlo.

BELEHRAD. Srbsko povolalo na urgentné konzultácie do Belehradu všetkých svojich pracovníkov z veľvyslanectva v macedónskom hlavnom meste Skopje. Macedónske ministerstvo zahraničia reagovalo, že si nie je vedomé dôvodu tohto rozhodnutia. Srbskí predstavitelia vysvetlenie kroku rovnako neuviedli, štátna televízia však oznámila, že minister zahraničia Ivica Dačič by sa mal k záležitosti vyjadriť ešte v pondelok.Vzťahy medzi oboma krajinami sú napäté odkedy macedónsky premiér Zoran Zaev na jar, takmer šesť mesiacov po parlamentných voľbách, sformoval koaličnú vládu. Srbsko spoločne s Ruskom však podporovali konzervatívnu stranu VMRO-DPMNE expremiéra Nikolu Gruevského. Strana síce voľby vyhrala, vládnu väčšinu však nezískala.


Čína nechce obchodnú vojnu s USA, je ale odhodlaná brániť svoje záujmy

Administratíva prezidenta Trumpa pohrozila, že na čínske dovozy zavedie clá vo výške až 150 miliárd dolárov.

HONGKONG. Čína si neželá eskaláciu obchodných sporov s USA, je ale odhodlaná brániť svoje záujmy. Vyhlásil to vo štvrtok hovorca čínskeho ministerstva obchodu Gao Feng. Zabrániť obchodnej vojne medzi dvoma najväčšími svetovými ekonomikami sa snažia americký minister financií Steven Mnuchin a čínsky vicepremiér Liu He, ktorí rokujú vo štvrtok a v piatok vo Washingtone.„Nechceme eskaláciu obchodných sporov medzi Čínou a USA ... Sme ale samozrejme pripravení na všetky možnosti,“ povedal Gao.Administratíva prezidenta Donalda Trumpa pohrozila, že na čínske dovozy zavedie clá vo výške až 150 miliárd dolárov. Dôvodom je politika Číny, ktorá vyžaduje, aby americké firmy podnikajúce v krajine sprístupnili svoje technológie. Peking v reakcii na kroky Washingtonu oznámil, že je pripravený uvaliť clá na dovoz tovarov z USA v hodnote 50 miliárd dolárov..Hovorca čínskeho ministerstva obchodu ďalej uviedol, že Peking od Washingtonu očakáva „konkrétne kroky“ v prípade čínskej spoločnosti ZTE, ktorej pre spor o porušovanie sankcií proti Severnej Kórei a Iránu USA na sedem rokov zablokovali prístup k americkým technológiám. Firmu to prinútilo zastaviť svoje kľúčové aktivity, keďže stratila prístup ku komponentom na výrobu telekomunikačných zariadení a smartfónov. Tento týždeň však Trump prekvapujúco vyhlásil, že má záujem nájsť riešenie, ktoré spoločnosti umožní obnoviť riadnu prevádzku.


Cestovanie na vlastnú päsť alebo s cestovnou kanceláriou?

Oba spôsoby cestovania majú svoje špecifiká a lákajú rôzne skupiny cestovateľov.

Cestovanie sa počas posledných rokov stalo veľmi dostupné a nové krajiny objavujú aj ľudia, ktorí by sa pred rokmi báli opustiť komfort Slovenska. Motívom bývajú často lacné letenky a vidina, že za málo peňazí je možné dostať veľa zážitkov. Letenkami to však iba začína a ďalšie kroky, potrebné k bezproblémovej dovolenke, si možno na prvý pohľad neuvedomíte. Pre mnohých dovolenkárov ide o rozhodujúci faktor, najmä ak cestujete s celou rodinou a na dovolenku si šetríte počas celého roka. Pri plánovaní bez cestovnej kancelárie viete si presne rozpoložkovať jednotlivé náklady. Na prvý pohľad teda máte absolútnu kontrolu nad rozpočtom, no nie je to také jednoduché. Ak nepatríte k ostrieľaným svetobežníkom a cestujete do krajiny prvýkrát, s najväčšou pravdepodobnosťou sa vám nepodarí trafiť vždy tie najvýhodnejšie ponuky, či už ide o cestu, ubytovanie, alebo hoci aj stravu. Na druhej strane cestovná agentúra má svoje skúsenosti. A – čo je však dôležitejšie – kontakty. Cestovky totiž často majú podchytené kvalitné ubytovacie zariadenia a dopravné spoločnosti, ktorých služby vedia sprostredkovať za výhodné ceny. Navyše, cestovné kancelárie predtým, ako zaradia hotel do ponuky sami vycestujú a otestujú ho. Ako príklad poslúži letná sezóna v Európe. Predstavte si, že dostanete chuť na oddych pri mori. Cena hotela s all inclusive stravovaním pri individuálnom plánovaní len ťažko prebije ponuky cestovnej kancelárie, ktorá sa vie dostať vďaka väčšiemu počtu rezervovaných izieb na oveľa nižšiu cenu. Buďme k sebe úprimní, cestovanie so sebou prináša aj množstvo stresu. Týka sa to nielen plánovacej fázy pred samotným odchodom, ale aj nepredvídateľných situácií za hranicami. Cestujete na vlastnú päsť? Tak sa pripravte na to, že všetky organizačné úkony zostanú výhradne na vašich pleciach. Lacné letenky motivujú cestovať na vlastnú Rezervácia lístkov, hotelov, rôzne poistenia, komunikácia, doprava v mieste pobytu, riešenie všetkých problémov. Možno to vyzerá jednoducho, no keď všetky potrebné úlohy pred cestou dôkladne rozpíšete, zoberú vám kvantum času. Nehovoriac o energii. Ušetriť čas vám pomôže cestovná kancelária, ktorej stačia parametre vašej ideálnej dovolenky a všetko rezervuje za vás. V cene pobytov a dovoleniek sú všetky vyššie uvedené položky a častokrát aj niečo navyše. Okrem toho, k dispozícii máte delegáta, prípadne inú kontaktnú osobu, na ktorého sa môžete v prípade problémov obrátiť. Čiže ušetríte nielen čas, ale aj svoje nervy. Objavovať cudziu krajinu vo vlastnej réžii má svoje čaro, to sa nedá poprieť. Ale ruka v ruke s tým idú aj určité úskalia, najmä ak neovládate žiadny cudzí jazyk. Môže sa vám stať, že stratíte drahocenný čas, prípadne peniaze. To v tom lepšom prípade, bezpečnostné riziká tu tiež vstupujú na scénu. Organizované pobyty bývajú založené na skúsenosti. Cestovná agentúra dôkladne pracuje na tom, aby vám poskytla čo najvyšší štandard. A nielen čo sa ubytovania týka. Delegáti už vedia, čo sa oplatí navštíviť, kde sa najchutnejšie naobedujete, v ktorej skrytej uličke je obchod, ktorý nesmiete vynechať, akým spôsobom vyjednať lepšiu cenu. Samozrejme platí, kto sa viac pýta, ten sa viac dozvie. Ak vás vo vašej cieľovej destinácii zaujíma niečo konkrétne, zamestnanci cestovnej kancelárie vám ochotne zodpovedajú vaše otázky o lokálnych zvykoch či kultúre. Jednoznačne najdôležitejší faktor zo všetkých. Je potrebné vyvinúť maximálnu možnú snahu, aby sa vám a vašim blízkym počas pobytu za hranicami nič neprihodilo. Ak to vezmete do vlastných rúk, je na vás, aby ste sa oboznámili so situáciou v krajine, kam cestujete. Cestovná kancelária je podrobne informovaná o potenciálnych hrozbách a rizikách vo vami vybranej destinácii. Ak by totiž posielala klientov v ústrety nebezpečenstvu, dlho by neprežila. Pri ceste teda máte istotu ubytovania v nerizikovej oblasti a kvalitnej dopravy. Delegáti vás navyše vedia upozorniť na ďalšie potenciálne riziká – vreckárov, nekvalitnú stravu, menej bezpečné štvrte, ktorým sa vyvarovať.


Tisícky Brazílčanov demonštrovali na podporu korupčného vyšetrovania

Demonštranti tiež vyjadrili podporu ministrovi spravodlivosti.

RIO DE JANEIRO. Tisícky ľudí sa zišli v nedeľu v Brazílii na demonštráciách, na ktorých vyzvali vládu, aby pokračovala v obrovskom korupčnom vyšetrovaní známom ako "operácia Autoumyváreň". Zároveň tiež vyjadrili podporu ministrovi spravodlivosti Sergiovi Morovi, ktorý čelí obvineniam zo zneužitia moci v časoch, keď bol ešte sudca a dozeral na vyšetrovanie. "Chceme zastaviť proces, ktorý tu je proti 'Autoumyvárni'," cituje agentúra AP jedného z organizátorov protestu v Riu De Janeiro Sergia Bruna.Moro je medzi Brazílčanmi obľúbený za to, že viedol zmienené korupčné vyšetrovanie, ktoré zasiahlo brazílsku politickú elitu a poslalo desiatky ľudí do väzenia. Politika však aj očierňujú za to, že v rámci vyšetrovania poslal za korupciu do väzenia obľúbeného bývalého prezidenta Luiza Inácia Lulu da Silvu. Ten sa preto nemohol zúčastniť na minuloročných prezidentských voľbách. Spravodajská webstránka The Intercept od júna zverejnila viacero správ s uniknutými prepismi telefonátov, ktoré spochybňujú, či Moro, v čase, keď bol sudca, riadne spolupracoval s prokurátormi na da Silvovom prípade. Moro akékoľvek previnenie popiera. Demonštranti v nedeľu tiež vyzývali prezidenta Jaira Bolsonara, aby odmietol prijatý návrh zákona, ktorý stanovuje tresty odňatia slobody pre sudcov či prokurátorov, ktorí získali dôkazy nezákonnými spôsobmi, odhalili tajné informácie z vyšetrovaní alebo začali vyšetrovanie osoby bez dôkazu o tom, že spáchala zločin. Bolsonaro musí návrh schváliť, aby vstúpil do platnosti. Generálna prokurátorka Raquel Dodge mu v tejto súvislosti odporučila, aby aspoň časť legislatívy zamietol, pretože "môže zastrašiť sudcov a prokurátorov pri výkone ich práce".


Uber je podozrivý, že vytvoril tím na špehovanie konkurencie

Cieľom tímu malo byť kradnúť konkurencii obchodné tajomstvá.

SAN FRANCISCO. Americké ministerstvo spravodlivosti vyšetruje obvinenia, že prevádzkovateľ alternatívnej taxislužby Uber vytvoril špionážny tím, ktorého úlohou bolo kradnúť obchodné tajomstvá konkurencii. Informácie o vyšetrovaní sa podľa agentúry AP dostali na verejnosť pri utorňajšom súdnom pojednávaní súvisiacim so sporom, v ktorom firma Waymo obviňuje Uber z krádeže technológií pre autonómne vozidlá. Vyšetrovanie sa sústreďuje na informácie obsiahnuté v 37-stranovom liste, ktorý bývalý manažér Uberu Richard Jacobs v máji zaslal firemnému právnikovi. Jacobs pri utorňajšom pojednávaní vypovedal, že jeho list obsahoval obvinenia, že Uber vytvoril tajnú divíziu určenú pre krádeže obchodných tajomstiev konkurencii. Sudcu Williama Alsupa, ktorý sa zaoberá sporom medzi spoločnosťami Waymo a Uber, o tomto obvinení minulý týždeň informovalo ministerstvo spravodlivosti. V utorok obvinenia označil za škandalózne a právnych zástupcov Uberu podrobil ostrej kritike za to, že ho o záležitosti neinformovali skôr. Odložil aj začiatok procesu, aby poskytol firme Waymo viac času na zhromaždenie dôkazov.


Lego začne spolupracovať s čínskym internetovým gigantom Tencent

Dánska firma čelí na obrovskom čínskom trhu konkurencii amerických výrobcov hračiek.

KODAŇ. Dánsky výrobca stavebnice Lego oznámil spoluprácu s čínskym internetovým gigantom Tencent Holdings na spoločnom vývoji on-line hier a potenciálne aj sociálnej siete zameranej na čínske deti. Lego zaznamenalo v uplynulých rokoch spomalenie rastu tržieb. Ale čínsky trh bol svetlou výnimkou, jeho predaj tu v roku 2016 rástol v rozmedzí 25 - 30 percent. Dánska firma čelí na obrovskom čínskom trhu konkurencii amerických výrobcov hračiek Mattel (bábiky Barbie) a Hasbro (My Little Pony). Lego v pondelok uviedlo, že cieľom partnerstva s Tencent, najväčšou čínskou sociálnou sieťou a prevádzkovateľom on-line hier a platforiem, je vytvorenie bezpečného on-line prostredia prispôsobeného čínskym deťom. Partnerstvo zahŕňa vývoj Lego videozóny pre deti na platforme Tencent, ako aj vývoj a prevádzku licenčných hier značky Lego, povedal dánsky výrobca. Tencent je spoločnosť s najväčšou trhovou hodnotou v Ázii, vo výške 537 miliárd dolárov (442,45 miliardy eur). Vlani sa koncern Mattel dohodol s čínskym obchodným gigantom Alibaba Group Holding a vývojárom on-line obsahu BabyTree na predaji interaktívnych vzdelávacích produktov na základe jeho hračiek Fisher-Price. Lego má približne 3-percentný podiel na trhu v Číne, druhý je Mattel s približne 2-percentný podielom a tretie Hasbro (1 %), podľa Euromonitor International. V novembri 2016 spoločnosť Lego otvorila v Číne svoju prvú továreň, ktorá by mala produkciou pokrývať 70 - 80 percent dodávok stavebníc Lego na ázijský trh.


Nemecká ekonomika posilnila, prispeli k tomu objednávky z eurozóny

Podľa inštitútu to naznačuje veľmi dobrý vývoj kľúčových ekonomických ukazovateľov, ako sú nové objednávky a maloobchodné tržby.

MNÍCHOV. Nemecká ekonomika podľa mníchovského inštitútu Ifo za druhý kvartál tohto roka vykáže rast na úrovni približne 0,8 percenta. Inštitút to uviedol v tlačovej správe. Takýto odhad rastu nemeckého hrubého domáceho produktu za apríl až jún je čiastočne výsledkom stabilného posilňovania ukazovateľa nálady v ekonomike podľa indexu Ifo v posledných mesiacoch v kombinácii s veľmi dobrým vývojom iných kľúčových ekonomických ukazovateľov, ako sú nové objednávky a maloobchodné tržby. Uviedol to Timo Wollmershaeuser, šéf oddelenia prognóz inštitútu."Mnohé indikátory naznačujú naozaj silný druhý kvartál. Nemecká ekonomika teraz dostáva mnoho objednávok z eurozóny. Počet pracovných miest v Nemecku stabilne rastie, čo zvyšuje spotrebu. Ceny ropy a výmenný kurz eura sú stále relatívne nízke," dodal Wollmershaeuser.


Izrael podnikol desiatky útokov na konvoje so zbraňami pre Hizballáh

JERUZALEM. Bývalý veliteľ izraelských vzdušných síl Amir Ešel v stredu uviedol, že v priebehu piatich rokov podnikol Izrael desiatky leteckých útokov na konvoje prepravujúce zbrane určené pre libanonské militantné hnutie Hizballáh zapojené do sýrskej občianskej vojny. Informovala o tom agentúra AP. Ešel v rozhovore pre izraelský denník Haarec po prvý raz potvrdil rozsah útokov a spresnil, že od roku 2012 podnikli vzdušné sily židovského štátu takmer sto leteckých útokov na konvoje so zbraňami určenými pre Iránom podporovaný Hizballáh. Izrael nikdy predtým takéto údaje nezverejnil. Napriek tomu, že Izrael do šesť rokov trvajúceho konfliktu v Sýrii prakticky nezasahuje, jeho predstavitelia opakovane varovali pred dodávaním vyspelej vojenskej techniky hnutiu Hizballáh. To spolu s Iránom pomáha vláde sýrskeho prezidenta Bašára Asada v boji proti opozičným povstalcom. Hizballáh vystrelil vo vojne v roku 2006 na Izrael vyše 4000 rakiet.


Dobré popoludnie, nechcem vaše peniaze. Aktivista káže v metre v New Yorku

McLachlan je členom hnutia Extinction Rebellion.

NEW YORK. Klimatický aktivista Richard McLachlan v stredu svojsky kázal v newyorskom metre o klíme - postavil sa doprostred vozňa a kričal asi na desať cestujúcich, úplne zaujatých pozeraním do svojich mobilov. "Dobré popoludnie vám všetkým. Nechcem vaše peniaze. Ale bol by som naozaj rád, keby ste mi na pár sekúnd venovali pozornosť," kričal 68-ročný muž, ktorého citovala agentúra AFP. Niektorí pasažieri ďalej pozerali do mobilov, iní začali nervózne pozerať opačným smerom, ale aspoň jeden cestujúci si dal dolu slúchadlá a počúval. "Netýka sa to mňa," pokračoval upravený, hladko oholený Novozélanďan. "Týka sa to nás všetkých, tejto klimatickej núdze, v ktorej žijeme," vysvetľoval. McLachlan je členom environmentálneho nátlakového hnutia Extinction Rebellion (Vzbura proti vyhynutiu), ktoré vzniklo vlani v Británii, aby pritiahlo pozornosť na zmenu klímy. Jeho aktivisti sa dostali do hlavných správ médií tak, že narušovali premávku v londýnskych uliciach a metre. Podľa McLachlana však treba v New Yorku zdôrazňovať predovšetkým to, že teploty tu neobvykle stúpajú. Od júna aktivista pravidelne rozpráva o týchto rizikách práve v podzemnej železnici americkej finančnej metropoly a varuje pasažierov slovami: "Kráčame ako v spánku rovno do katastrofy." "Viem, že nechcete, aby som tu v metre stál a kričal na vás, a ani ja sám to nechcem," vravel pasažierom vo vlaku metra smerom do štvrti Brooklyn. "Ale zdá sa mi, že nemám inú možnosť. Všetci sa musíme zobudiť a neodvracať pohľad, lebo je to nepríjemné," apeloval sivovlasý McLachlan v červenom saku. Tento šesťdesiatnik, ktorý sa už dlho zaujíma o našu planétu, sa pridal k newyorskej skupine hnutia po tom, čo sledoval aktivistov v Londýne, keď v apríli zablokovali časti britskej metropoly. O niekoľko týždňov McLachlan - ktorý žije v New Yorku sedem rokov - cestoval metrom a vtedy dostal nápad: "Pozrel som sa na ľudí, čo robia: hrali videohry alebo si prehliadali zoznamovaciu aplikáciu Tinder či Instagram. Pomyslel som si: 'Budem sa s nimi rozprávať.'"


Drucker chce o Gašparovi rozhodnúť do mesiaca, stretol sa so šéfom NAKA

BRATISLAVA. Minister vnútra Tomáš Drucker (nominant Smeru) sa v stredu stretol so šéfom Národnej kriminálnej agentúry (NAKA) Petrom Hraškom. TASR to potvrdili z komunikačného oddelenia rezortu vnútra. Hraško informoval ministra o fungovaní jednotlivých zložiek NAKA. "Dohodli sa, že vo štvrtok, prípadne v najbližších dňoch budú v rozhovore ďalej pokračovať a následne sa minister Drucker vyjadrí," uviedli pre TASR z ministerstva. Minister vnútra v stredu po zasadnutí vlády povedal, že mu už je jasná ďalšia budúcnosť riaditeľa protikorupčnej jednotky NAKA Róberta Krajmera. V stredu chcel o tom hovoriť so šéfom NAKA Hraškom. Drucker po týždni vo funkcii zatiaľ nedospel k rozhodnutiu ohľadom ďalšej budúcnosti prezidenta Policajného zboru SR Tibora Gašpara. Po zasadnutí vlády to povedal s tým, že bude potrebovať viac času na to, aby sa oboznámil so situáciou v rezorte a polícii a našiel prípadnú náhradu za jej súčasného šéfa. "Ak sa ma pýtate, či vám viem dnes povedať to rozhodnutie, neviem vám ho povedať," uviedol s tým, že pôvodne očakával, že sa dokáže počas úvodných dní vo funkcii intenzívnejšie oboznamovať s novým prostredím. O Gašparovi je pripravený rozhodnúť v priebehu niekoľkých dní až týždňov. "Pre mňa je to čas, ktorý je skutočne nevyhnutný na to, aby som sa dopracoval k nejakému vnútornému poznaniu a presvedčeniu, ako mám konať. Myslím si, že do mesiaca rozhodnutý budem," vysvetlil. Čo sa týka novej legislatívy, ktorá zmení fungovanie policajnej inšpekcie a spôsob voľby jej šéfa a spôsob voľby policajného riaditeľa, Drucker prisľúbil, že by o nej mala rokovať Národná rada SR už na najbližšej májovej schôdzi. Návrh by chcel poslať do medzirezortného pripomienkovania do konca budúceho týždňa. Podľa Druckera boli teraz ešte "doprecizované" niektoré ustanovenia týkajúce sa prokurátorov na jednotlivých krajských prokuratúrach, ktoré by mali dozorovať vyšetrovanie policajtov inšpekciou. "Predovšetkým sa prezicuje spôsob výberu a voľby šéfa policajnej inšpekcie rovnako aj policajného prezidenta," ozrejmil. "Voľba prezidenta by mala prebehnúť v druhej polovici tohto roka," spresnil Drucker s tým, že nový policajný prezident by mal byť podľa nových pravidiel vybratý a menovaný niekedy okolo októbra. Do tohto obdobia môže podľa neho niekoho poveriť dočasne výkonom funkcie policajného prezidenta.


Europol spustil kampaň na pomoc obetiam detskej pornografie

Na internetovej stránke sa nachádzajú zábery na konkrétne predmety.

BRATISLAVA. Europol spustil kampaň na pomoc deťom, ktoré sú zneužívané na výrobu pornografie. Vo videách sa totiž často objavujú predmety, nábytok a iné špecifické veci, podľa ktorých by sa mohli identifikovať páchatelia. O spustení kampane informovala polícia na svojej facebookovej stránke. Na internetovej stránke sa nachádzajú zábery na konkrétne predmety z videí alebo fotografií detskej pornografie. "Ak vám je nejaký predmet či okolie povedomé, kliknite naň a následne kliknite na SEND INFORMATION. Vo formulári môžete aj po slovensky a anonymne napísať, prečo vám je daný predmet povedomý. Zaujíma nás hlavne, odkiaľ by mohol pochádzať," uvádza polícia na Facebooku.


Ryanair upravil podmienky spätného odkúpenia svojich akcií

DUBLIN. Írska letecká spoločnosť Ryanair v stredu upravila podmienky spätného odkúpenia svojich akcií vo výške 700 miliónov eur. Cieľom je umožniť spätný nákup blokov akcií, ktorý obmedzí vlastnícke podiely britských akcionárov. Tým sa zabezpečí, že väčšinový podiel v spoločnosti zostane v rukách akcionárov z Európskej únie (EÚ) po brexite. Ryanair v marci spustil krízové plány, aby obmedzil hlasovacie práva britských akcionárov, ak Spojené kráľovstvo opustí EÚ bez dohody o budúcich vzťahoch alebo ukončí colnú úniu s EÚ v rámci "tvrdého" brexitu. Cieľom reštrikcií je zabezpečiť, aby väčšinoví vlastníci aerolínií boli z Únie tak, ako to požadujú zákony o licenciách a letoch. Ryanair odporúča zmeniť a doplniť podmienky, čím by sa umožnilo spätné odkúpenie akcií prostredníctvom blokových obchodov, uviedla v stredu spoločnosť vo svojom vyhlásení. "Akékoľvek takéto spätné odkúpenie od držiteľov v Spojenom kráľovstve obmedzí v prípade brexitu bez dohody podiel akcií vlastnených akcionármi, ktorí nie sú z EÚ," upozornil dopravca. Finančný riaditeľ Ryanairu Neil Sorohan vo februári povedal, že akcionári z Únie vlastnia 55 percent akcií leteckej spoločnosti. Britskí akcionári majú v spoločnosti dvadsaťpercentný podiel, pričom Sorohan očakáva, že sa polovica z neho vráti do EÚ v prípade tvrdého brexitu. Ryanair minulý mesiac oznámil program spätného odkúpenia akcií za 700 miliónov eur, pričom odhaduje, že sa táto suma rozdelí na 500 miliónov eur na tzv. základné americké depozitné akcie (American Depositary Shares, ADS) a 200 miliónov na kmeňové akcie. Ale predstavenstvo má právomoc toto rozdelenie upraviť. Spoločnosť v stredu vyhlásila, že rozdelenie akcií ADS a kmeňových akcií bude závisieť od trhových podmienok a právnych a regulačných požiadaviek. Program má trvať deväť až 12 mesiacov.


Ceny ropy vzrástli, trhy ovplyvnil vývoj v čínskom výrobnom sektore

Trhy s ropou posilnili aj pre obavy z ďalších sankcií voči Iránu.

TOKIO. Ceny ropy vzrástli v utorok na nové 4,5-mesačné maximá, keď náladu na trhoch podporili pozitívne informácie o vývoji čínskeho výrobného sektora. Trhy s ropou posunulo nahor aj zvyšujúce sa riziko ďalších sankcií voči Iránu a pokračovanie problémov s dodávkami elektriny vo Venezuele. Cena severomorskej ropnej zmesi Brent s júnovým kontraktom dosiahla o 7.30 h SELČ 69,17 USD (61,56 eura) za barel (159 litrov). V porovnaní s predchádzajúcou uzávierkou to znamená rast o 16 centov. V skorších hodinách sa dostala až na 69,50 USD/barel, čo bola najvyššia hodnota od polovice novembra. Cena americkej ľahkej ropy WTI s dodávkou v máji dosiahla 61,78 USD/barel. Oproti predchádzajúcej uzávierke to predstavuje rast o 19 centov. Predtým zaznamenala rast nad 62 USD/barel, čo bolo prvé prekročenie tejto hranice od začiatku novembra. V pondelok (1. 4.) Čína oznámila, že aktivita vo výrobnom sektore sa po troch mesiacoch poklesu vrátila v marci k rastu. To zmiernilo obavy z možného oslabenia dopytu po rope. USA navyše uvažujú o rozšírení sankcií voči Teheránu, ktoré by zasiahli aj ďalšie oblasti ekonomiky, uviedol zdroj z americkej administratívy. Zároveň dodal, že Washington možno nepredĺži výnimku na dovoz iránskej ropy pre osem krajín. Platnosť tej súčasnej sa skončí v prvých májových dňoch. Ceny ropy podporil aj fakt, že venezuelský ropný exportný terminál Jose pre problémy s dodávkami elektriny opäť zastavil prevádzku. Uviedli to dva zdroje z ropného sektora. Terminál sa pritom len v piatok (29. 3.) vrátil k činnosti po predchádzajúcich problémoch s energiou. (1 EUR = 1,1236 USD)


Protesty proti policajnému násiliu v Paríži sprevádzali nepokoje

Pouličné nepokoje a demonštrácie sa v niektorých mestách Francúzska odohrávajú už vyše týždňa.

PARÍŽ. Francúzska polícia v nedeľu počas pouličných nepokojov na parížskom predmestí Argenteuil zadržala 11 ľudí, medzi ktorými bolo osem maloletých. Počas vyčíňania maskovaných útočníkov utrpel zranenia hlavy vodič autobusu MHD. Pouličné nepokoje a demonštrácie sa v niektorých mestách Francúzska odohrávajú už vyše týždňa a sú protestom proti policajnému násiliu, ktorého terčom sa naposledy stal mladík Théo. Ako dnes informoval denník Le Parisien, po sobotňajších pouličných násilnostiach na parížskom predmestí Bobigny sa v nedeľu podvečer odohrávali výtržnosti aj na predmestí Argenteuil. Skupina asi 50 ľudí sa tam v nedeľu podvečer zišla pred miestnou železničnou stanicou na základe výzvy na Facebooku. Výtržníci následne začali ničiť mestský mobiliár, podpaľovať odpadkové koše a rozhadzovať dymovnice. Polícii sa podarilo poriadok v štvrti obnoviť až po niekoľkých hodinách. V noci na pondelok velenie polície vyslalo na hliadkovanie v Argenteuil ďalšie posily. Sobotňajšie zhromaždenie v Bobigny, ktorého účastníci žiadali "spravodlivosť pre Théa", bolo masovejšie - zúčastnilo sa na ňom do 2000 ľudí. Tí v uliciach mesta podpálili štyri autá, napáchali škody v dvoch obchodoch, zničili zastávku MHD a útočili aj na novinárov. Polícia na rozohnanie davu použila slzotvorný plyn. Po protestoch bolo v departemente Seine-Saint Denis zadržaných 37 ľudí. Hnev najmä mladých ľudí žijúcich na parížskych predmestiach vyvolal najnovší prípad použitia neprimeranej sily policajtmi. K incidentu došlo 2. februára v meste Aulnay-sous-Bois v severovýchodnej časti metropolitnej oblasti Paríža. Obeťou násilia pri kontrole totožnosti sa stal 22-ročný mladík čiernej pleti menom Théo, ktorého jeden zo zasahujúcich policajtov údajne znásilnil obuškom. Policajt však toto tvrdenie odmieta. Policajná inšpekcia dospela vyšetrovaním k záveru, šlo nešlo o zámer, ale skôr o "zatýkanie, ktoré sa nejako zvrtlo". & Zadržaný muž utrpel vážne zranenie v oblasti konečníka a musel sa podrobiť operácii.


Mexického narkobaróna El Chapa odsúdili na doživotie

Uznali ho vinného z viacerých ťažkých zločinov.

NEW YORK. Na doživotné väzenie a ďalších 30 rokov odsúdili v stredu v New Yorku bývalého šéfa mexického drogového kartelu Sinaloa Joaquína "El Chapa" Guzmána, ktorý bol uznaný za vinného z viacerých ťažkých zločinov vrátane vrážd, únosov a pašovania drog. Informovala o tom agentúra AP. Verdikt nad 62-ročným Guzmánom vyriekol federálny sudca v Brooklyne. Guzmán pred vynesením rozsudku tvrdil, že mu bol odmietnutý spravodlivý súdny proces, "ktorý sledoval celý svet". Po 11 týždňov trvajúcom procese uznala porota 12. februára po šiestich dňoch rozhodovania Guzmána jednomyseľne vinným vo všetkých desiatich bodoch obžaloby. Mexický narkobarón bol obvinený, že stál na čele kedysi všemocného kartelu Sinaloa, ktorý bol podľa obžaloby najväčším dodávateľom drog do Spojených štátov. Guzmána zadržali v januári 2016, keď päť mesiacov predtým utiekol tajne vyhĺbeným tunelom z mexickej väznice. Bol tiež obžalovaný z toho, že ako šéf kartelu Sinaloa zamestnával zabijakov, ktorí na jeho príkaz zavraždili, uniesli alebo umučili "stovky" členov konkurenčných gangov. Proti Guzmánovi, ktorý bol kedysi pokladaný za jedného z najbohatších ľudí sveta, svedčili v procese viacerí jeho bývalí spoločníci vrátane jeho zástupcu. Kartel Sinaloa operujúci na severe Mexika sa postupom času stal najväčšou organizáciou dovážajúcou drogy do Spojených štátov a v roku 2009 sa Guzmán dostal na zoznam najbohatších ľudí sveta, na ktorom s majetkom vo výške približne jednej miliardy dolárov obsadil 701. miesto. Okrem pašovania stoviek ton kokaínu do Spojených štátov bol Guzmán obžalovaný aj zo spoluúčasti na výrobe a distribúcii heroínu, metamfetamínu a pestovaní marihuany, ako aj pohlavného zneužívania maloletých dievčat, ktoré pred znásilnením nadrogoval. Niektoré z nich mali len 13 rokov a Guzmán ich nazýval svojimi "vitamínmi", lebo bol presvedčený, že pohlavný styk s mladými dievčatami mu dodáva životodarnú silu, uviedol vo výpovedi jeden z Guzmánových dlhoročných spoločníkov, kolumbijský pašerák drog Alex Cifuentes. Cifuentes tiež počas procesu uviedol, že Guzmán dal úplatok vo výške sto miliónov dolárov bývalému mexickému prezidentovi Enriqueovi Peňovi Nietovi, ktorý po nástupe do funkcie v roku 2012 údajne žiadal od Guzmána 250 miliónov dolárov za to, že zastaví jeho prenasledovanie. Ďalší zo svedkov, ktorým bol bývalý Guzmánov osobný strážca Isaías Valdez Ríos, vypovedal, že videl svojho šéfa, ako zabil najmenej troch mužov za to, že sa pridali ku konkurenčnému kartelu. Guzmán ich najprv bil, kým nevyzerali ako "handrové bábiky", a potom ich strelil do hlavy. Napokon nariadil, aby ich telá "hodili na oheň". Pri inom incidente nechal člena konkurenčného kartelu Arellano-Félix najprv popáliť, potom ho držal v cele a napokon ho dal odviesť na miestny cintorín, postreliť a pochovať zaživa. Keď sa Guzmána jeden z jeho pobočníkov opýtal, prečo zabíja ľudí, jeho šéf mu odpovedal: "Buď bude plakať tvoja matka, alebo tá jeho". Joaquín Archivaldo Guzmán Loera, pre svoju výšku prezívaný El Chapo (Krpec), sa narodil v chudobnej komunite v mexickom štáte Sinaloa podľa rôznych zdrojov 25. decembra 1954 alebo 4. apríla 1957. Predaju drog sa začal venovať od 15 rokov. Postupne sa v zločineckých štruktúrach vypracoval a bol považovaný za jednu z najvýznamnejších postáv zločineckého prostredia v Mexiku. Prvýkrát ho zadržali v roku 1993 v Guatemale, odkiaľ bol vydaný do Mexika. V roku 2001, keď sa objavila informácia o jeho hroziacom vydaní do USA, sa mu však z väzenia podarilo ujsť. Po 13 rokoch na úteku ho polícia znova chytila vo februári 2014. V júli 2015 však z väzenia opäť ušiel, a to 1,6 kilometra dlhým tunelom vykopaným z cely do najbližšieho domu, ktorý kúpili jeho príbuzní. Na úteku vtedy strávil pol roka. Znovu ho zadržali 8. januára 2016 v mexickom meste Los Mochis. Počas záťahu bolo zastrelených päť ľudí. Zástupcovia USA a Mexika sa následne dohodli na Guzmánovom vydaní do Spojených štátov, ku ktorému došlo v januári 2017. Vo väzení v mexickom meste Ciudad Juárez ležiacom pri hraniciach s USA, ho dovtedy strážilo okolo 700 príslušníkov ochranky, a to vnútri objektu i v jeho okolí.


Havária malého lietadla pri Dallase si vyžiadala desať životov

DALLAS. Pri havárii malého dvojmotorového lietadla v americkom štáte Texas zahynulo v nedeľu desať ľudí, informovala o tom agentúra AP. Lietadlo havarovalo krátko po deviatej hodine ráno miestneho času počas štartovacieho manévru na mestskom letisku v Addisone, ktorý sa nachádza približne 30 kilometrov severne od Dallasu. Hovorca mesta a americký Federálny úrad pre letectvo (FAA) uviedli, že lietadlo pri pokuse o vzlietnutie narazilo do prázdneho hangáru. V dôsledku nárazu vznikol požiar, pri ktorom bolo lietadlo zničené. Miestne úrady medzitým potvrdili, že haváriu stroja Beechcraft BE-350 King Air neprežila žiadna z osôb na palube. Totožnosť obetí úrady bezprostredne nezverejnili. Príčiny nehody budú vyšetrovať experti FAA a amerického Národného úradu pre bezpečnosť dopravy (NTSB).


Matovič avizuje hlbšie zmeny, chce byť súčasťou budúcej alternatívy

Za rozhodnutím nechodiť do parlamentu si stojí.

BRATISLAVA. Hnutie OĽaNO čakajú po formálnych zmenách aj tie hlbšie. Počet členov naďalej jeho líder Igor Matovič neuvádza a nechce bližšie hovoriť ani o pripravovaných zmenách. Tieto zmeny by však podľa neho mali ochrániť OĽaNO pred prípadnými "zlomyseľnými" návrhmi. Takým je podľa Matoviča napríklad úprava zákona o politických stranách avizovaná šéfom SNS a parlamentu Andrejom Dankom. "Keďže sme zodpovední, máme nachystané riešenia, keby prešli zlomyseľné nápady Andreja Danka. Vopred ale o nich nebudem hovoriť. Bolo by netaktické prezradiť politickým nepriateľom, čo chystáme," povedal v rozhovore pre TASR Matovič. Aktuálny počet členov neprezradil, uviedol iba, že k 31. 12. 2016 malo hnutie 13 členov. "Sú tam ľudia z poslaneckého klubu aj mimo neho. Prijímali sme za členov ľudí, ktorí nezištne dlhé roky pomáhali hnutiu. Ale viac zatiaľ nemá zmysel prezrádzať. Chystáme sa na to, aby sme neohrozili hnutie ani voličov. Nedáme Ficovi, Dankovi a Bugárovi zámienku, aby nám nejakým spôsobom zabránili kandidovať v ďalších parlamentných voľbách. Ide o veľa," vyhlásil Matovič. Tvrdí, že OĽaNO nikdy nemalo nič proti štandardnému politickému hnutiu. "Ale na Slovensku máme taký zvláštny karpatský typ štandardnosti, že štandardná politická strana má za cieľ okradnúť vlastných voličov, alebo ich zapredať. Takúto nechceme. Ale uvedomujeme si, že deň po Ficovi sa blíži, nastane najneskôr deň po voľbách 2020 a dovtedy musíme ľuďom ukázať, že sme hnutie schopné byť súčasťou budúcej alternatívy," doplnil Matovič. OĽaNO podľa jeho slov mieni pokračovať v robení "vzorovej opozičnej politiky", ktorú robilo aj tento rok. Pripomenul, že vďaka tejto politike OĽaNO zabránilo tomu, aby ľudia platili viac za elektriku, výrazne prispelo k zrušeniu Mečiarových amnestií či k odchodu Petra Plavčana z postu ministra školstva po eurofondovom škandále. Hnutie malo podľa Matoviča teda úspešný rok. "Tých úspechov bolo celkom dosť a končíme rok tým, že budú príplatky za nočnú a víkendovú prácu, čo sme trikrát predkladali tento rok, trikrát nám to smeráci odmietli, nakoniec si naše dieťa Fico adoptoval a zavádza to. A medzi časom sa prihodilo aj to, že našu prácu ľudia ocenili a prejavilo sa to vo výsledku vo voľbách do VÚC," doplnil s tým, že každý z hnutia prispel k úspechu. Matovič si tiež stojí za rozhodnutím nechodiť do parlamentu, kým mu šéfuje Danko. Tomu okrem iného nevie odpustiť, že podľa neho čítal listy, ktoré písali občania poslancom. "Väčšiu hanbu parlamentná demokracia na svete nezažila. Ja takéhoto človeka odmietam vnímať ako autoritu. Človek, ktorý vedie parlament, by prvý mal ctiť ústavu," poznamenal. Matovič hovorí, že mu jeho voliči nevyčítajú nechodenie do práce, kam ho zvolili. Jeho dôvody vraj chápu. Matovič tiež naďalej trvá na tom, že nemal dostať pokutu za to, že nemal zrušenú živnosť. Opakuje, že nevytváral zisk, teda nepodnikal a tak neporušil zákon. O porušení zákona rozhodol parlamentný výbor odvolávajúc sa na zákon a pokutu mu potvrdil aj Ústavný súd. Matovič nepovažuje za dvojaký meter, keď iní musia rešpektovať pravidlá a on to odmieta. Hovorí, že tu išlo o politický proces, ktorý bežne ľudia na súdoch nezažívajú. Ústavný súd označil za hanbu slovenského súdnictva, čo podľa neho potvrdilo aj rozhodnutie tohto súdu v prípade nevymenovania ústavných sudcov prezidentom Andrejom Kiskom. Kiska síce rozhodnutie Ústavného súdu tiež kritizuje, ale na rozdiel od Matoviča ho rešpektoval a vymenoval ústavných sudcov. Matovičovu pokutu vymôže exekútor. "Mňa títo ľudia nezlomia a neprinútia ma, aby som sklonil hlavu pred zlom. Radšej zaplatím viac cez exekútora, ako by som zaplatil menej dobrovoľne," povedal.